sagorsarker/bangla-wikipedia huggingface dataset:
থিম্ফু

থিম্ফু (; ) ভুটানের রাজধানী ও বৃহত্তম শহর। শহরটি হিমালয় পর্বতমালার একটি উঁচু উপত্যকায় অবস্থিত। থিম্ফুশহরটি আশেপাশের উপত্যকা এলাকায় উৎপাদিত কৃষি দ্রব্যের একটি বাজার কেন্দ্র। এখানে খাবার ও কাঠ প্রক্রিয়াজাত করা হয়। থিম্ফু দেশের অন্যান্য অংশ এবং দক্ষিণে ভারতের সাথে একটি মহাসড়ক ব্যবস্থার মাধ্যমে সংযুক্ত। তবে শহরটির সাথে কোন বিমান যোগাযোগের ব্যবস্থা নেই। থিম্ফুতে ভুটানের রাজপ্রাসাদ এবং দেশের বৃহত্তম বৌদ্ধমন্দিরগুলির একটি অবস্থিত। অতীতে থিম্ফু দেশটির শীতকালীন রাজধানী ছিল (পুনাখা ছিল গ্রীষ্মকালীন রাজধানী)। ১৯৬২ সালে শহরটিকে দেশের স্থায়ী প্রশাসনিক কেন্দ্রে পরিণত করা হয়।
ভুটানে কোনো রেলপথ নেই। সড়কপথে ফুন্টসলিং গিয়ে, সেখান থেকে ভুটান পরিবহন সংস্থার বাসে অথবা অন্য বাসে ভারতের শিলিগুড়ি শহর যাওয়া যায়, যা শিলিগুড়ি জংশন রেলওয়ে স্টেশন ও নিউ জলপাইগুড়ি জংশন রেলওয়ে স্টেশন নিকটবর্তী।
এই শহরটির নিকটবর্তী বিমানবন্দর ৫৪ কিলোমিটার দূরে অবস্থিত পারো আন্তর্জাতিক বিমানবন্দর, যা দেশের একমাত্র আন্তর্জাতিক বিমানবন্দর।
চাংলিমিথাং স্টেডিয়াম থিম্ফুর একটি বহুমুখী ও ভুটানের জাতীয় স্টেডিয়াম। ১৯৭৪ সালে চতুর্থ ড্রুক গিয়াল্পো, জিগমে সিংয়ে ওয়াংচুক -এর রাজ্যাভিষেকের উদযাপনের জন্য নির্মিত হয়। নির্মাণকালে এই স্টেডিয়ামে ছিল ১০,০০০ দর্শককে রাখার ক্ষমতা। তবে ভুটানের ওয়াংচুক রাজবংশের শতাষ্ফীর জন্য এবং জিগমে খেসার নামগিয়েল ওয়াংচুক, ভুটানের পঞ্চম রাজ্যের রাজ্যাভিষেক উৎসবের জন্য ২৫,০০০ দর্শককে স্থান দিতে এটি পুরোপুরি সংস্কার করা হয়।
উলানবাটর

উলানবাটর (, ; , "লাল বীর") (প্রাক্তন উর্গা বা নিসলেল খুরেরে) পূর্ব এশিয়ার রাষ্ট্র মঙ্গোলিয়ার রাজধানী ও প্রধান শহর। শহরটি সমুদ্র সমতল থেকে ১৩৫০ মিটার উচ্চতায় একটি ঝঞ্ঝাপীড়িত মালভূমির উপরে তুল নদীর তীরে অবস্থিত। মঙ্গোলীয় রাজপুত্রেরা এটিকে একটি মৌসুমী অভিবাসনমূলক আবাসস্থল হিসেবে পত্তন করেছিলেন। পরে ১৬৩৯ সালে দা খুরে মঠ নির্মাণের মাধ্যমে শহরটি বর্তমান অবস্থানে স্থায়ী হয়। এই ভবনটি তিব্বতি বৌদ্ধধর্মের (মঙ্গোলরা যে ধর্মের অনুসারী) বোদগো-গেগেন তথা উচ্চ যাজকের বাসভবনে পরিণত হয় এবং আরও প্রায় ২০০ বছর এ কাজে ব্যবহৃত হয়। কিন্তু তখনও এটি যাযাবর এক মঠের শহর হিসেবেই বিদ্যমান ছিল। রুশরা দা খুরে মঠটিকে উর্গা নামে ডাকত; তারা চীন ও রাশিয়ার মধ্যে একটি বাণিজ্যকেন্দ্র হিসেবে এখানে একটি শহর গড়ে তোলে। ১৯১১ সালে বহির্দেশীয় মঙ্গোলিয়া নিজেকে স্বাধীন ঘোষণা করলে শহরটিকে নিসলেল খুরেরে (অর্থাৎ "মঙ্গোলিয়ার রাজধানী")। ১৯২১ সালে সোভিয়েত লাল বাহিনী এবং মঙ্গোলিয়ার বিপ্লবী নেতা দামদিনি স্যুবাতার শহরটির নিয়ন্ত্রণ হাতে নেন। উলানবাটরের ধর্মীয় ভবনগুলিকে নিষিদ্ধ করা হয়। ১৯২৪ সালে মঙ্গোলিয়াকে একটি গণতান্ত্রিক প্রজাতন্ত্র হিসেবে ঘোষণা করা হলে শহরটিকে উলান বাতার নাম দেওয়া হয়, যার অর্থ "লাল নেতা"।
সোভিয়েত সাহায্য নিয়ে একটি নতুন শহর পরিকল্পনা করা হয়, যার কেন্দ্রে ছিল স্যুবাতার চত্বর (বর্তমান চেঙ্গিস খান চত্বর)। এই চত্বরে একটি নব্য-ধ্রুপদী স্থাপত্যশৈলীর সরকারী ভবন, একটি ইতিহাস জাদুঘর এবং জাতীয় মঞ্চশালা নির্মাণ করা হয়। ১৯৪২ সালে এখানে মঙ্গোলিয়া বিশ্ববিদ্যালয় স্থাপন করা হয়। এছাড়াও এখানে বেশ কিছু পেশাজীবী ও কারিগরি উচ্চবিদ্যালয় এবং মঙ্গোলিয়ার বিজ্ঞান আকাদেমিও প্রতিষ্ঠা করা হয়। বর্তমানে শহরটির জনজীবনে আধুনিক ২১শ শতকের ছোঁয়া লেগেছে। চেঙ্গিস খান চত্বরে মঙ্গোলিয়ার বিভিন্ন নেতার মূর্তি আছে। গান্দান ও চৈজিন মঠগুলি সোভিয়েত যুগের অপসারণ প্রক্রিয়া থেকে রক্ষা পায়। গান্দান মঠে বর্তমানে সন্ন্যাসী-ভিক্ষুরা বাস করেন; এখানে ২৬ মিটার দীর্ঘ একটি সোনার পাতার মূর্তি আছে। অন্যদিকে চৈজিন লামা বর্তমানে একটি জাদুঘর। মঙ্গোলিয়ার শেষ রাজা বোগদ খানের শীতকালীন প্রাসাদটিও বর্তমানে একটি জাদুঘরে রূপান্তরিত। জাইসান হল থেকে শহর ও পর্বতের সুন্দর দৃশ্যাবলি অবলোকন করা যায়। শহরের বাইরে ঘোড়া বা উটে চড়ে গোরখি তেরেলজ জাতীয় উদ্যানে ভ্রমণ করা ও তাঁবু খাটানোর ব্যবস্থা আছে।
উলান বাতার মঙ্গোলিয়ার প্রধান শিল্পকেন্দ্র। এখানে অবস্থিত শিল্প এলাকাটিতে বিভিন্ন ধরনের ভোগদ্রব্য প্রস্তুত করা হয়। এখানে সিমেন্ট, লোহা ও ইট প্রস্তুত, জুতা ও বস্ত্র প্রস্তুত, যানবাহন মেরামত, খাদ্য প্রক্রিয়াজাতকরণ ও অন্যান্য কারখানা আছে। শহরটি একটি রেলপথ এবং আন্তর্জাতিক বিমানবন্দরের মাধ্যমে চীন ও রাশিয়ার সাথে সংযুক্ত। শহরের উত্তর-পূর্বে হেনতিন পর্বতমালার সুদৃশ্য অরণ্যাবৃত শৃঙ্গগুলি এসে মিলেছে।
এখানে প্রায় ১৪ লক্ষ লোকের বাস।
মাস্কাট

মাস্কাট (, ) ওমানের রাজধানী ও প্রধান শহর। ২০১০ সালের আদমশুমারী অনুযায়ী মাস্কাটের মোট জনসংখ্যা ৭৩৪,৬৯৭। মেট্রোপলিটন এলাকার আয়তন ১,৫০০ বর্গকিমি (৫৮০ বর্গ মাইল) এবং ৬টি এলাকা নিয়ে গঠিত যা ওইলায়েট নামে প্রথম শতাব্দী থেকে পরিচিত পূর্ব ও পশ্চিমের বাণিজ্যিক যোগাযোগের কেন্দ্র বিন্দু হিসেবে। ইতিহাস থেকে দেখা যায় মাস্কাট বিভিন্ন জাতি দ্বারা শাসিত হয়ো এসেছে, তার মধ্যে পার্সিয়ান ও পর্তুগীজরা উল্লেখযোগ্য। গলফ সাগরের গুরুত্বপূর্ণ বন্দর নগরী হওয়ায় মাস্কাট বিদেশী ব্যবসায়ীদের আকর্ষনীয় স্থান। ১৯৭০ সালে কাবুস বিন সাঈদ সুলতান হবার পর অর্থনৈতিক উন্নতি এবং বহু সাংস্কৃতিক সমাজ প্রতিষ্ঠায় ব্যাপক অবকাঠামোগত উন্নয়ন সাধিত হয়েছে। 
মাসকটে দীর্ঘ এবং খুব উষ্ণ গ্রীষ্ম এবং উষ্ণ "শীত" সহ একটি উষ্ণ, শুষ্ক জলবায়ু ( ক্যাপেন জলবায়ু শ্রেণিবিন্যাস বিডাব্লিউএইচ ) বৈশিষ্ট্যযুক্ত আবহাওয়া বিরাজমান। মাসকটে বার্ষিক বৃষ্টিপাত প্রায় ১০ সেমি (৪ ইঞ্চি), যা সাধারনত ডিসেম্বর থেকে এপ্রিল পর্যন্ত পড়ে হয়ে থাকে। সাধারণভাবে, মাসকটে বৃষ্টিপাত খুব কমই হয়, বেশ কয়েক মাস ধরে বৃষ্টিপাতের খুব কম দেখা যায়। যাইহোক, সাম্প্রতিক বছরগুলিতে, আরব সাগরে উৎপন্ন গ্রীষ্মমণ্ডলীয় ব্যবস্থা থেকে ভারী বর্ষণের ঘটনা শহরটিকে প্রভাবিত করেছে। ২০০৭ সালের জুনে ঘূর্ণিঝড় গোণু এবং ২০১০ সালের জুনে ঘূর্ণিঝড় ফেটের ক্ষতিকর বাতাস এবং বৃষ্টিপাত পরিমাণ মাত্রাধিক ছিল, শহরের আক্রান্ত মাত্র একদিনে ১০০ মিলিমিটার (৪ ইঞ্চি) বৃষ্টিপাত হয়েছেল। জলবায়ু সাধারণত গ্রীষ্মকালে খুব উষ্ণ এবং খুব আর্দ্র থাকে, গ্রীষ্মকালে তাপমাত্রা ঘন ঘন ৪৫° সেলসিয়াস (১০৪° ফারেনহাইট) পৌঁছে যায়।
২০০৩ সালে ওমান জাতীয় অর্থ মন্ত্রণালয় দ্বারা পরিচালিত আদমশুমারি অনুসারে, মাস্কাটের জনসংখ্যা ছিল ৬৩০,০০০ এরও বেশি, এর মধ্যে ৩৭০,০০০ জন পুরুষ এবং ২৬০,০০০ জন মহিলা রয়েছে। এ বিপুল জনসংখ্যা ওমানের মোট জনসংখ্যার ২৭%, যা আল বাতিনার পরে মাস্কাটকে দেশের দ্বিতীয় বৃহত্তম জনবহুল শহরে পরিনত করেছে। ২০০৩ সাল পর্যন্ত ওমানীরা মাস্কাটের মোট জনসংখ্যার ৬০% ছিল, এবং প্রবাসীরা প্রায় ৪০%। শহরের জনসংখ্যার ঘনত্ব প্রতি বর্গ কিলোমিটারে ১৬২ জন ছিল।
মাসকাটের ৬টি ওয়াইলিয়েট (মাস্কাটের গভর্নরেট) বিভক্ত; মুত্তারাহ, বাওয়াশ্বর, সীব, আল আমরাত, মাসকাট এবং কুরায়াত। ওয়াইলিয়াতগুলির মধ্যে, সীব গভর্নরেটের পশ্চিমাংশে অবস্থিত সর্বাধিক জনবহুল (২২০,০০০-এরও বেশি বাসিন্দা) এলাকা ছিল, এবং মুত্তারাহের বাসিন্দরা সর্বাধিক প্রবাসী ছিল (এক লক্ষেরও বেশি লোক)। জনসংখ্যার প্রায় ৭১% হল ১৫-৬৪ বছর বয়সের মধ্যে, যেখানে ওমানীর গড় বয়স ২৩ বছর হয়। জনসংখ্যার প্রায় ১০% নিরক্ষর, ১৯৯৩ সালের আদমশুমারির মধ্যে রেকর্ড করা ১৮% নিরক্ষরতার তুলনায় নিরক্ষরতা কমেছে। প্রবাসীরা শ্রমশক্তির ৬০% এর বেশি, শ্রমবাজারে পুরুষদের আধিপত্য লক্ষ করার মত, যারা শহরের মোট শ্রমের ৮০% ছিল। বেশিরভাগ প্রবাসী (৩৪%) ইঞ্জিনিয়ারিং-সম্পর্কিত পেশা, যখন বেশিরভাগ ওমানীরা ইঞ্জিনিয়ারিং, ক্লারিকাল, বৈজ্ঞানিক বা প্রযুক্তিগত ক্ষেত্রে কাজ করেন। প্রতিরক্ষা খাত ওমানীদের বৃহৎ নিয়োগকর্তা এবং নির্মাণ, পাইকারি ও খুচরা বাণিজ্য সর্বাধিক সংখ্যক প্রবাসী নিযুক্ত আছে।
ওমানের মতো মাসকটের অর্থনীতিও বাণিজ্যের বাণিজ্য নির্ভরশীল। শহরের ঐতিহ্যবাহী রফতানি পন্যের মধ্যে খেজুর, মুক্তার ঝিনুক ও শামুক এবং মাছ অন্তর্ভুক্ত রয়েছে।
মানামা

মানামা (; ) বাহরাইনের রাজধানী ও বৃহত্তম শহর। এটি দেশটির সর্বাপেক্ষা জনবহুল শহর, এখানে প্রায় ১৫৫,০০০ লোকের বাস, যা দেশের মোট জনসংখ্যার এক-চতুর্থাংশ।
ইসলামিক ইতিহাসে ১৩৪৫ সালের দিকে প্রথম মানামার উল্লেখ পাওয়া যায়। পর্তুগিজরা ১৫২১ সালে এটি দখল করে, এবং পরে পারসিকরা এটি ১৬০২ সালে জয় করে। ১৭৮৩ সাল হতে অল্প কিছু সময় ছাড়া শহরটি আল-খলিফাহ্‌ রাজবংশ এর অধিকারে রয়েছে। মানামাকে ১৯৫৮ সালে একটি মুক্ত বন্দর হিসাবে ঘোষণা করা হয়, এবং ১৯৭১ সালে এটি বাহরাইনের রাজধানী হিসাবে ঘোষিত হয়।
বিশকেক

বিশকেক (, ; ), পূর্বে এটি পিশপেক ও ফ্রুঞ্জি নামেও পরিচিত ছিল, কিরগিজস্তানের রাজধানী ও বৃহত্তম শহর। এটি চুয়ে অঞ্চলেরও প্রশাসনিক রাজধানী। প্রদেশটি এ শহরকে ঘিরে হলেও এটি প্রদেশের অংশ নয়, বরং প্রদেশের সমমানের একটি একক।
স্থানীয় সরকার মেয়রের দপ্তর থেকে পরিচালিত হয়।
বিশকেক শহর ১৬৯.৬ বর্গকিলোমিটার এলাকা জুড়ে বিস্তৃত। এটি কোন অঞ্চলের অংশ নয় বরং একটি স্বতন্ত্র অঞ্চল। শহরের পাশাপাশি নগর দ্বারা একটি নগর প্রকারের বন্দোবস্ত এবং একটি গ্রাম পরিচালনা করা হয় - চং আরেক ও অরটো স। বিশকেক চারটি জেলায় বিভক্ত, যথা- বিরিনচি মে, লেনিন, ওকতিয়াবর ও সভের্দলভ। চং আরেক ও অরটো স লেনিন জেলার অংশ।
কিরগিজস্তানের একমাত্র আন্তর্জাতিক মানের স্টেডিয়াম ও দেশের সর্ববৃহৎ স্টেডিয়াম, স্পার্টাক স্টেডিয়াম এ শহরে অবস্থিত। কিরগিজস্তান লীগের ছয়বারের চ্যাম্পিয়ন ডরডোই ডায়নামোসহ আরও কিছু বিশকেক ভিত্তিক দল এ স্টেডিয়ামকে তাদের ঘরের মাঠ হিসেবে ব্যবহার করে।
বিশেকেকে যোগাযোগের জন্য বাস, ইলেট্রিক ট্রলিবাস এবং পাবলিক ভ্যান (ট্যাক্সি ক্যাব) রয়েছে। বাস এবং ট্রলি বাস চালু হয় যথাক্রমে - ১৯৩৪ ও ১৯৫১ সালের কাছাকাছি সময়ে। ট্যাক্সিক্যাব শহর জুড়ে যেকোন স্থানে পাওয়া যাবে। 
মানাস আন্তর্জাতিক বিমানবন্দর (আইএটিএ কোড FRU), বিশকেকের প্রাণকেন্দ্র থেকে উত্তর পশ্চিমে ২৫ কিলোমিটার (১৬ মাইল) দুরে অবস্থিত, এটি দেশের বৃহত্তম এবং ব্যস্ততম বিমানবন্দর।
২০০২ সালে, যুক্তরাষ্ট্র মানাস আন্তর্জাতিক বিমানবন্দরকে এয়ারবেজ হিসেবে ব্যবহারের অধিকার নেয়, সেখান থেকে তারা আফগানিস্তান ও ইরাকে সামরিক অভিযান পরিচালনা করেছিল। পরবর্তীতে (২০০৩ সালে) রাশিয়া বিশকেক থেকে ২০ কিলোমিটার পশ্চিমে তাদের নিজস্ব কান্ত শহরে কান্ত এয়ার বেজ নির্মাণ করে।
বিশকেকের সিসটার সিটিসমূহ:
আশখাবাদ

আশখাবাদ বা আশগাবাত (, ; ), পূর্বে নাম ছিল পোলতোরাস্তক' () ১৯১৯ থেকে ১৯২৭ সালের মধ্যে, তুর্কমেনিস্তানের রাজধানী ও বৃহত্তম শহর। এটি ইরান–তুর্কমেনিস্তান সীমান্তের কাছে মধ্য এশিয়ার কারাকুম মরুভূমি এবং কোপেতদাগ পর্বতমালার মধ্যে অবস্থিত এবং এর জনসংখ্যা ১,০৩০,০৬৩ (২০২২ সালের আদমশুমারি)।
আশখাবাদ শহরটি ১৮৮১ সালে প্রতিষ্ঠিত হয় এবং এর নামকরণ করা হয় নিকটবর্তী আশখাবাদ বসতির নামানুসারে। তুর্কমেনীয় ভাষায় আশখাবাদ শব্দের শাব্দিক অর্থ "প্রিয় শহর"।
আশখাবাদে নিম্নোক্ত জেলাসমূহ রয়েছে:
২০১৩ সালে আহাল অঞ্চলের নিম্নোক্ত এলাকাসমূহ আশখাবাদ শহরের সাথে যুক্ত হয়:
তুর্কমেনিস্তানের রাজধানী আশখাবাদে আনিন্দ্য সুন্দর স্থাপনা এরতুগরুল গাজি মসজিদের অবস্থান। ১৯৯৮ সালে মসজিদটি নামাজের জন্য চালু করা হয়। সাদা মর্মর পাথরের এ স্থাপনাটি স্মরণ করিয়ে দেয় তুরস্কের ইস্তাম্বুলের বিখ্যাত নীল মসজিদের কথা।
দুশান্‌বে

দুশান্‌বে (, ; ) তাজিকিস্তানের রাজধানী ও বৃহত্তম শহর। এর জনসংখ্যা ২০০০ সালের হিসাবে ৫৬২,০০০ জন। এর নামটি এসেছে ফার্সি ভাষায় সোমবারের প্রতিশব্দ হতে (দো = দুই, শাম্বে = দিন, অর্থাৎ সপ্তাহের ২য় দিন তথা সোমবার)। এর তাৎপর্য হল, এখানে প্রাচীনকালে সোমবারে বাজার বসতো। দুশান্‌বের অবস্থান হল ৩৮°৩৩' উত্তর, ৬৮°৪৮' পূর্ব। শহরটি সোভিয়েত আমলে স্তালিনাবাদ নামে পরিচিত ছিল। শহরটি হিসর উপত্যকাতে অবস্থিত। এটি একটি ভারী শিল্প ও পরিবহন কেন্দ্র। এখানে কাপড়, ইলেকট্রনিক সরঞ্জাম, মেশিনারি, চামড়া প্রক্রিয়াকরণ এবং খাদ্য প্রক্রিয়াকরণের কারখানা আছে। এখানে ১৯৪৮ সালে প্রতিষ্ঠিত তাজিক সরকারী বিশ্ববিদ্যালয় এবং তাজিক বিজ্ঞান অ্যাকাডেমিও অবস্থিত।
দুশান্‌বে একটি সুপ্রাচীন লোকালয়। ১৯২৯ সাল পর্যন্ত এটি মূলত একটি গ্রাম ছিল। ঐ বছর এটিকে নব্য-প্রতিষ্ঠিত তাজিক সোভিয়েত সাম্যবাদী প্রজাতন্ত্রের রাজধানী বানানো হয় এবং এর নাম দেওয়া হয় স্তালিনাবাদ। একই বছরে প্রধান রেলসড়কের সাথে শহরটিকে সংযুক্ত করা হয়। এরপর শহরটির দ্রুত প্রবৃদ্ধি ঘটে। ১৯৬১ সালের এর নাম বদলে দুশান্‌বে রাখা হয় এবং ১৯৯১ সালে সোভিয়েত ইউনিয়নের পতনের পর শহরটি স্বাধীন তাজিকিস্তানের রাজধানীতে পরিণত হয়। ১৯৯২ সালে ইসলামী গণতন্ত্রী এবং ক্ষমতাসীন সাম্যবাদপন্থী দলের মধ্যকার সংঘর্ষে দুশান্‌বে উত্তপ্ত হয়ে ওঠে। ঐ বছর ইসলামপন্থী শক্তি কিছু সময়ের জন্য শহরটি নিয়ন্ত্রণে নিলেও বছর ঘোরার আগেই তাদের উৎখাত করা হয়।
লিথুয়ানিয়া

লিথুয়ানিয়া (; লিথুনীয় ভাষা: Lietuva;) উত্তর ইউরোপের একটি রাষ্ট্র। উত্তরের লাতভিয়া ও এস্তোনিয়ার সাথে লিথুয়ানিয়াও একটি বাল্টিক রাষ্ট্র এবং তিনটি বাল্টিক রাষ্ট্রের মধ্যে বৃহত্তম। ভিলনিয়াস দেশটির বৃহত্তম শহর ও রাজধানী এবং এটি বেলারুশের সাথে সীমান্তে দেশের দক্ষিণ-পূর্ব অংশে অবস্থিত।
লিথুয়ালিনয়া বাল্টিক সাগরের পূর্ব উপকূলে সুইডেনের বিপরীত তীরে অবস্থিত। এর উত্তর সীমান্তে লাটভিয়া, পূর্ব ও দক্ষিণে বেলারুশ, দক্ষিণ-পশ্চিমে পোল্যান্ড ও কালিনিনগ্রাদ ওবলাস্ত নামক রুশ ছিটমহল।
লিথুয়ানিয়া অরণ্য, নদী ও হ্রদে পরিপূর্ণ। জনসংখ্যার বেশির ভাগই জাতিগতভাবে লিথুয়ানীয় এবং রোমান ক্যাথলিক গির্জার সদস্য। 
এছাড়া এখানে রুশ ও পোলীয় সংখ্যালঘু গোষ্ঠী বাস করেন। কিছু কিছু লিথুয়ানীয় কালিনিনগ্রাদকে লিথুয়ানিয়ার অন্তর্গত দেখতে চান।
লিথুয়ানিয়া একসময় অনেক বড় একটি দেশ ছিল। বর্তমান বেলারুশ ও ইউক্রেনের অধিকাংশ এলাকা এর অধীনে ছিল। ১৯১৮ সালে একটি একটি স্বাধীন রাষ্ট্র হিসেবে জন্ম নিলেও ১৯৪০ সালে সোভিয়েত ইউনিয়ন এটি দখলে নিয়ে নেয়। দ্বিতীয় বিশ্বযুদ্ধের পর এটি সাম্যবাদী সরকারের অধীনে প্রায় ৪ দশক ধরে পরিচলিত হয়। ১৯৯১ সালে সোভিয়েতদের পতনের পর দেশটি আবার স্বাধীনতা লাভ করে। ১৯৯২ সালে দেশটিতে প্রথম গণতান্ত্রিক নির্বাচন সম্পন্ন হয়।
১৯৯০-এর দশকে দেশটি অর্থনীতি বিরাষ্ট্রীয়করণে মনোযোগ দেয়। কিন্তু অর্থনৈতিক মন্দা, মুদ্রাস্ফীতি ও বেকারত্ব সমস্যা ভয়াবহ রূপ লাভ করে। ২১শ শতকে এসে লিথুয়ানিয়া ন্যাটো ও ইউরোপীয় ইউনিয়নে যোগদান করেছে।
১৯৯২ সালে দেশটিতে প্রথম গণতান্ত্রিক নির্বাচন সম্পন্ন হয়।
২০২২ সালে লিথুনিয়াতে বিদেশিদের বিনিয়োগের পরিমাণ ছিলো ৫ মিলিয়ন মার্কিন ডলারের বেশি। ২০২৩ সালের হিসাব অনুযায়ী দেশটির মাথাপিছু আয় ২৮ হাজার মার্কিন ডলারের বেশি। যা সারা বিশ্বের মধ্যে ৪১ তম। বর্তমানে দেশটির জিডিপি ১১২ মিলিয়ন মার্কিন ডলার ছাড়িয়ে গেছে।
লিথুয়ানিয়া জনসংখ্যা ২০২১ সালের হিসাব অনুযায়ী ২.৮০১ মিলিয়ন। এদেশে পুরুষদের তুলনায় নারীদের সংখ্যা বেশি।
ট্রিপ্টোফ্যান

ট্রিপ্টোফ্যান () প্রোটিন গঠনকারী অ্যামিনো অ্যাসিডদের মধ্যে বৃহত্তম। ইন্ডোল গ্রুপযুক্ত এই অ্যামিনো অ্যাসিডটি ২২টি আদর্শ অ্যামিনো অ্যাসিডদের একটি ও মানুষের জন্য অত্যাবশ্যকীয় অ্যামিনো অ্যাসিডগুলির অন্যতম।
প্রোটিন ছাড়াও এটি থেকে নিয়াসিন (একটি ভিটামিন), সেরোটোনিন (একটি নিউরোট্রান্সমিটার) ও মেলাটোনিন (দেহের দিন-রাত্রি চক্রের নিয়ন্ত্রক হরমোন) তৈরি হয়।
ইহা অধিকাংশ প্রোটিন সমৃদ্ধ খাবারের নিয়মিত উপাদান। তবে চকলেট, জই, শুকনো খেজুর, দুধ, দই, পনির, মাংস, দিম, মাছ, মুরগী, সূর্যমুখী বীজ, কলা ও বাদামে উল্লেখযোগ্য পরিমাণে পাওয়া যায়।
ট্রিপ্টোফ্যান নিদ্রাহীনতা, অবসাদগ্রস্ততা, স্নায়ুবিক উত্তেজনা নিরসনে কাজ করে। এটি মস্তিষ্কে সেরোটোনিনের স্বাভাবিক মাত্রা বজায় রাখে।
প্রোলিন

প্রোলিন প্রোটিন গঠনকারী ২০ টি অ্যামিনো অ্যাসিডগুলোর মধ্যে একমাত্র ব্যতিক্রম যার অ্যামিনো গ্রুপ নেই, বদলে আছে ইমিনো গ্রুপ, অর্থাৎ এটি একটি সেকেন্ডারি অ্যামিন। ডিএনএ তে প্রলিন এর "কোডন" গুলো হল CCU, CCC, CCA এবং CCG। আমাদের দেহ সংশ্লেষণ প্রক্রিয়ায় নিজেই এই অ্যাসিডটি তৈরি করতে পারে; অর্থাৎ, এই ইমিনো অ্যাসিড তৈরির জন্য যে সকল মৌলিক উপাদান প্রয়োজন তা আমাদের দেহের ভেতরে থাকলেই আমাদের দেহ এটি তৈরি করতে পারবে। সুতরাং, এটি খাদ্যের সাথে গ্রহণ করা অত্যাবশ্যক নয়।
এই অ্যামিনো অ্যাসিডটির আরো অনেক ব্যতিক্রমী ভূমিকা আছে, যেমন পেপটাইড বন্ডের সিস অবস্থা ট্রান্স অবস্থার মতই স্থায়ী এবং এটি পেপটাইডশৃঙ্খলে অনমনীয় বাঁক যোগ করে।
জান্নাতুল বাকি

জান্নাতুল বাকি (, "The Baqi Cemetery") আরবীতে বলা হয়- বাকিউল গারকাদ, মাকবারাতুল বাকি। সৌদি আরবের মদিনায় অবস্থিত একটি কবরস্থান। এটি মসজিদে নববির দক্ষিণ পূর্ব দিকে অবস্থিত। ইমাম মালিকের কথামতে জান্নাতুল বাকিতে অন্তত দশ হাজার সাহাবার কবর রয়েছে।
এই কবরস্থানটি ঐতিহাসিকভাবে গুরুত্বপূর্ণ। এখানে হযরত মুহাম্মদ (সাঃ) এর অনেক আত্মীয় ও সাহাবিকে দাফন করা হয়েছে। হযরত মুহাম্মদ (সাঃ) এই কবরস্থানে বেশ কয়েকবার এসেছেন। জান্নাতুল বাকির পেছনে একসময় একটি ইহুদি কবরস্থান ছিল। পরবর্তীতে উমাইয়া আমলে তা জান্নাতুল বাকির অংশে পরিণত করা হয়।
মুহাম্মদ হিজরত করে মদিনা আসার সময় জান্নাতুল বাকির স্থান সবুজ বৃক্ষ আচ্ছাদিত ছিল। মুহাম্মাদ এর স্ত্রী আয়েশা (রা.) বলেছেন, ‘হজরত রাসূলুল্লাহ শেষ রাতে জান্নাতুল বাকির দিকে বেরিয়ে যেতেন এবং বলতেন, ‘হে (কবরের) মুমিন সম্প্রদায়! তোমাদের প্রতি শান্তি বর্ষিত হোক, তোমাদের নিকট এসেছে যা তোমাদেরকে ওয়াদা দেওয়া হয়েছিল, কাল কিয়ামত পর্যন্ত তোমরা অবশিষ্ট থাকবে এবং ইনশাআল্লাহ নিশ্চয়ই আমরাও তোমাদের সঙ্গে মিলিত হবো। হে আল্লাহ! তুমি বাকিউল গারদবাসীদের ক্ষমা করে দাও।’ - সহিহ মুসলিম 
মসজিদে নববি নির্মাণের সময় তিনি মসজিদের স্থানটি দুজন এতিম শিশুর কাছ থেকে কিনে নেন। তার এক সাহাবি আসাদ বিন জারারার মৃত্যুর পর মুহাম্মদ সা. কবরস্থানের জায়গা নির্ধারণ করেন। আসাদ বিন জারার ছিলেন এখানে দাফন হওয়া প্রথম আনসার ব্যক্তি। উসমান বিন মাজুন এখানে দাফন হওয়া প্রথম মুহাজির ব্যক্তি।
তৃতীয় খলিফা উসমান ইবনে আফফানের মৃত্যুর পর তাকে এখানে দাফন করা হয়। তখন তার কবরটি পার্শ্ববর্তী ইহুদি কবরস্থানের মধ্যে পড়ে। খলিফা প্রথম মুয়াবিয়া তার সম্মানে এই স্থানকে জান্নাতুল বাকির অংশ করে নেন। উমাইয়া খিলাফতের সময় তার কবরের উপর প্রথম গম্বুজ নির্মিত হয়। অন্যান্য সময়েও এখানকার বিভিন্ন কবরের উপর গম্বুজ ও স্থাপনা নির্মিত হয়েছে। পরে তা ভেঙ্গে দেয়া হয়।
প্রতিবছর হজের সময় মদিনায় অবস্থানরত কোনো হজ্জ পালনকারীর মৃত্যু হলে জান্নাতুল বাকিতে দাফন করা হয়। এছাড়াও মদিনার বাসিন্দারাও মারা গেলে এখানে দাফনের সুযোগ পায়। তবে মুহাম্মাদ-এর সাহাবাদের ইতিহাস সংরক্ষণের অংশ হিসেবে এ কবরস্থানের শুরুর অংশে যাদের সমাহিত করা হয়েছে তাদের স্থানে এখন আর নতুন করে কাউকে কবরস্থ করা হয় না। সৌদি সরকারের তত্ত্ববধানে জান্নাতুল বাকী জিয়ারতের জন্য ফজর ও আসরের নামাজের পর খুলে দেয়া হয়। এসময় মুসলিম পুরুষরা জিয়ারতের জন্য ভেতরে যেতে পারে। ইসলামি শরিয়তে নারীদের কবর জেয়ারত করা বৈধ নয় মর্মে তাদের যেতে দেয়া হয় না। হাদিস বিশারদগণ জেয়ারতের সময় জান্নাতুল বাকিতে সমাহিতদের প্রতি অনির্দিষ্টভাবে সবাইকে একসঙ্গে সালাম দেওয়া ও তাদের জন্য দোয়া করার পক্ষে মত দিয়েছেন।
১৯২৬ সালে আবদুল আজিজ ইবনে সৌদের শাসনামলে জান্নাতুল বাকির মাজারগুলো ধ্বংস করা হয়। একই বছর মক্কার জান্নাতুল মুয়াল্লা কবরস্থানের মাজারগুলোও ধ্বংস করা হয়। জান্নাতুল মুয়াল্লায় হযরত মুহাম্মাদ (সাঃ)এর প্রথম স্ত্রী হযরত খাদিজা (রাঃ) সহ আরও অন্যান্য আত্মীয়ের কবর রয়েছে। এসময় বহির্বিশ্বের মুসলিম সম্প্রদায় প্রতিবাদ জানালেও এসব স্থাপনা ধ্বংস করে ফেলা হয়।
ফাতিমা বিনতে আসাদ, মুহাম্মদ 
এর চাচি ও আলি ইবনে আবি তালিব। আলি ইবনে আবি তালিবের মা। সমশ্রেণীর অন্যান্য আত্মীয়ের মধ্যে রয়েছেন সাফিয়া ও আতিকা
স্টোনহেঞ্জ

স্টোনহেঞ্জ () নিওলিথিক এবং ব্রোঞ্জ যুগের একটি স্তম্ভ যা মানমন্দির হিসেবে ব্যবহৃত হতো বলে ধারণা করা হয়। এটি ইংল্যান্ডের উইল্টশায়ারের অ্যামাসবারির নিকটে অবস্থিত। এর ভৌগোলিক অবস্থান হচ্ছে ৫১°১০′৪৪,৮৫″উ, ১°৪৯′৩৫,১৩3″প।
সমতল ভূমির প্রায় ৮ মাইল উত্তরে স্টোনহেঞ্জ অবস্থিত। এতে বৃত্তাকারে বড় বড় দণ্ডায়মান পাথর রয়েছে এবং এগুলোর চতুর্দিকে মৃত্তিকা নির্মিত বাঁধ রয়েছে। স্টোনহেঞ্জের গঠন খানিকটা জটিল। এর বাইরের দিকে একটি বৃত্তাকার পরিখা রয়েছে। প্রবেশপথটির কিছুটা দূরেই রয়েছে মাটির বাঁধ। এ বাঁধের ভেতর চতুর্দিকে বেষ্টন করে আছে ৫৬টি মৃত্তিকা গহ্বর। পাথরগুলোর মধ্যে আরও দুই সারি গর্ত বেস্টন করে আছে। পাথরগুলোর গঠনের মধ্যে আছে দুইটি বৃত্তাকার এবং দুইটি ঘোড়ার খুরের নলের আকারবিশিষ্ট পাথরের সারি। এ ছাড়াও কতগুলো পৃথক পাথর রয়েছে অলটার স্টোন বা পূজা বেদীর পাথর বা শ্লটার স্টোন বা বধ্যভূমির পাথর।
মাইক পারকার পিয়ারসন, স্টোনহেঞ্জ রিভারসাইড প্রজেক্টের প্রধান উল্লেখ করেন যে এটি এর জন্মলগ্ন থেকে কবর দেওয়ার সাথে সম্পৃক্ত। স্টোনহেঞ্জ ১৫০০ বছর বিভিন্ন রকম গড়াপেটার মধ্যে দিয়ে গেছে।
এশিয়া ও অস্ট্রালেশিয়ার বিশ্ব ঐতিহ্যবাহী স্থানের তালিকা

এই তালিকাটি এশিয়া, অস্ট্রেলিয়া ও প্রশান্ত মহাসাগরের ওশিয়ানিয়া অংশে অবস্থিত ইউনেস্কো বিশ্ব ঐতিহ্যবাহী স্থানগুলির। ইউরোপ ও আরব রাষ্ট্রমণ্ডলীর কয়েকটি দেশের (তুরস্ক, সাইপ্রাস, আজারবাইজান, আর্মেনিয়া, জর্জিয়া ও ইসরায়েল) এবং রাশিয়ার এশীয় অংশের তালিকাও এখানে সন্নিবেশিত হল।
এই তালিকাটি কেবলমাত্র রাশিয়ার এশীয় অংশের। রাশিয়ার বিশ্ব ঐতিহ্যবাহী স্থানগুলির সম্পূর্ণ তালিকা পাওয়া যাবে ইউরোপ তালিকা ও রাশিয়ার তালিকায়।
প্রেসিডেন্সি বিশ্ববিদ্যালয়

প্রেসিডেন্সি বিশ্ববিদ্যালয় একটি বিশ্ববিদ্যালয়ের নাম এর দ্বারা বুঝানো হতে পারেঃ
গুডনেস গ্রেশাস মি

গুডনেস গ্রেশাস মি (ইংরেজি: Goodness Gracious Me) ছিল একটি বিবিসি ইংরেজি ভাষায় স্কেচ কমেডি (স্বল্প দৈর্ঘ্যের মিলনান্তক কাহিনী) টেলিভিশন/বেতার প্রোগ্রাম যে আগে বিবিসি রেডিও ৪ ও পরে টেলিভিশনে বিবিসি ২-এ দেখানো হত (৩ সিরিজ: ১৯৯৬ থেকে ১৯৯৮)। এই প্রোগ্রাম ৪ ব্রিটিশ এশীয় অভিনেতা নিয়ে হত: সঞ্জীব ভাস্কার, কুলবিন্দের ঘীর, মীরা স্যাল ও নিনা ওয়াদিয়া। টেলিভিশন ভার্শনে বেশি ভাগে সবই "ইংরেজি" ("white") পার্টগুলি ডেভ ল্যাম ও ফিওনা অ্যালেন করতেন, কিন্তু বেতারের ভার্শনে "ইংরেজি" পার্টগুলি ব্রিটিশ এশীয় কাস্ট-ই করতেন।
অদৃশ্যকরণ (জ্যোতির্বিজ্ঞান)

জ্যোতির্বিজ্ঞানের পরিভাষায় অদৃশ্যকরণ () হল এক ধরনের গ্রহণ। যখন গ্রহণকারী বস্তুর আপাত আকার গ্রহণকৃত বস্তুটির আপাত আকারের চেয়ে অনেক বড়ো হয়, তবে সেই ঘটনাকে জ্যোতির্বিজ্ঞানের বিশেষ পরিভাষায় "অদৃশ্যকরণ" (occultation অকাল্টেশন) বলে। যেমন - চাঁদের পেছনে দূরের কোন তারা, নীহারিকা বা গ্রহের সম্পূর্ণ ঢাকা পড়ে যাওয়া (চান্দ্র অদৃশ্যকরণ)। কোন প্রাকৃতিক বা কৃত্রিম উপগ্রহের কিংবা অনুসন্ধানী মহাকাশযানের সৌরজগৎের কোন খ-বস্তুর পেছনে সম্পূর্ণ ঢাকা পড়ে যাওয়াও অদৃশ্যকরণ। বিভিন্ন সময় গ্রহাণুর কারণে অন্য তারা বা বৃহস্পতি গ্রহের কারণে এর উপগ্রহসমূহ অদৃশ্য হয়ে যায়।
অলিম্পাস মনস

অলিম্পাস মনস (; মাউন্ট অলিম্পাস এর লাতিন শব্দ) মঙ্গল গ্রহের একটি বিশাল ঢাল আগ্নেয়গিরি। মার্স অরবিটার লেজার অ্যালটিমিটার (MOLA) দ্বারা পরিমাপ করা আগ্নেয়গিরিটির উচ্চতা ২১.৯ কিমি (১৩.৬ মাইল বা ৭২,০০০ ফুট)। অলিম্পাস মনস সমুদ্রপৃষ্ঠ থেকে মাউন্ট এভারেস্টের উচ্চতার প্রায় আড়াই গুণ। এটি সৌরজগৎের বৃহত্তম এবং সর্বোচ্চ পর্বত এবং আগ্নেয়গিরি, এবং মঙ্গল গ্রহের একটি বৃহৎ আগ্নেয়গিরি অঞ্চল থারসিস মন্টেসের সাথে যুক্ত।
মুক্ত স্তবক

মুক্ত স্তবক (Open Cluster) এক ধরনের তারা স্তবক। এ ধরনের স্তবকে মাত্র কয়েক হাজার তারা থাকে আর এদের ব্যাসার্ধ্য হতে পারে কয়েক পারসেক। শিথিল স্তবক হিসেবে পরিচিত এই স্তবকগুলো আমাদের ছায়াপথের সমতলে অবস্থিত। আর আমাদের ছায়াপথের আকর্ষণসহ অন্যান্য কারণে এরা সহজেই ছত্রভঙ্গ হয়ে যায়। এদের কেন্দ্রীয় অঞ্চল অতোটা ঘন নয়। সবচেয়ে ঘন মুক্ত স্তবকের আয়ুষ্কাল ১০ বছর আর সবচেয়ে শিথিল তারা স্তবকের বয়স কয়েক মিলিয়ন বছর।
যন্ত্র

বিজ্ঞানের দৃষ্টিতে যন্ত্র হচ্ছে এমন একটি পদ্ধতি বা উপায়, যার মাধ্যমে বল প্রয়োগে কোনো কাজ করা যায়। একটি যন্ত্র এক বা একাধিক অংশ সংবলিত কর্ম সঞ্চালনের জন্য শক্তি ব্যবহার করার একটি কাঠামো। যন্ত্র সাধারণত, যান্ত্রিক রাসায়নিক, তাপ, অথবা বৈদ্যুতিক শক্তি
দ্বারা চালিত হয়। এই যন্ত্র এর সাহায্যে বিভিন্ন কাজ সম্পাদন করা যায় খুব সহজ ভাবে এবং স্বয়ংক্রিয় ভাবে। 
একটি যন্ত্র কেবলমাত্র একটি বলকে দিক বা মাত্রায় রুপান্তরিত করে। কিন্তু এছাড়াও আরও জটিল যন্ত্র আছে যা আমাদের জীবনে দরকার এবং জীবনকে করে দিয়েছে সহজ। যেমনঃ যানবাহন, ইলেকট্রনিক সিস্টেম, আণবিক যন্ত্র , কম্পিউটার, টেলিভিশন, এবং রেডিও ইত্যাদি।
ইংরেজি 'মেশিন' শব্দটি এসেছে ল্যাটিন শব্দ 'মাশিনা' থেকে।  এর অর্থ আরোহণ বা সমীচীন।
বিশদ অর্থে বলতে গেলে এটি হল বুনন কাঠামো যা ল্যাটিন থেকে এসেছে। কিন্তু গ্রিক থেকে এভাবে চিন্তা করা হয় না।
সম্ভবত এট প্রথম যন্ত্র যা মানুষের তৈরি এবং এটি কুঠার কে নিয়ন্ত্রণ করতো । এটি চকমকে পাথরের দ্বারা কিলোক গঠন করে কাজ করে।
মবি-ডিক

মোবি-ডিক; বা, দ্য হোয়েল () মার্কিন লেখক হারমান মেলভিল রচিত, ১৮৫১ সালে মার্কিন রেনেসাঁর সময়কালে প্রকাশিত। নাবিক ইসমাঈল আহাবের আধ্যাত্মিক সন্ধানের গল্প বলেন এখানে, যিনি মোবি-ডিকের তিমিশিকারী "প্রিক্যুডের" অধিনায়ক।
জুলু কান্টোমভেলা

জুলু কান্টোমভেলা জুলু গোষ্ঠীর প্রতিষ্ঠাতা এবং প্রধান। তিনি ১৭০৯ সালে জুলুদের সংগঠিত করে জুলু রাজত্ব কায়েম করেন। তার বাবার নাম উনটোমভেলা কামালান্ডেলা। জুলু ভাষঅয় "জুলু" শব্দের অর্থ "স্বর্গ" বা "আকাশ"।
বাবা উনটোমভেলার মৃত্যুর পর তার বড় ছেলে কোয়াবে উক্ত রাজত্বের প্রধান হিসেবে নিজেকে দাবী করে এবং তার ছোট ছেলে জুলু এবং তার মা নজিঞ্জাকে গৃহছাড়া করে।
প্রুশিয়া

প্রুশিয়া (; ল্যাটিন: "Borussia", "Prutenia"; ; ; ; পুরাতন প্রুশীয়: "Prūsa") অতি সাম্প্রতিককালের একটি ঐতিহাসিক রাষ্ট্র যা ব্রান্ডেনবুর্গ অঞ্চলে গড়ে উঠছিল। এই অঞ্চলটি জার্মান এবং ইউরোপীয় ইতিহাসে অতি গুরুত্বপূর্ণ প্রভাব বিস্তার করেছিলো। প্রুশিয়ার শেষ রাজধানী ছিল বার্লিন।
"প্রুশিয়া" শব্দটি পুরাতন প্রুশীয় ভাষা থেকে উৎপত্তি লাভ করেছে যার সাথে লিথুয়ানিয়া এবং লাটভিয়া সহ অন্যান্য বাল্টিক রাষ্ট্রের জনগোষ্ঠীর মেলবন্ধন ছিল। পরবর্তীতে প্রুশিয়া টিউটোনিক নাইটদের দ্বারা অধিকৃত হয় এবং আরও পরে একসময় জার্মানকরণের মাধ্যমে আধুনিক জার্মানির অন্তর্ভুক্ত হয়। অষ্টাদশ এবং ঊনবিংশ শতাব্দীতে প্রুশিয়া ইউরোপের একটি বৃহৎ শক্তি হিসেবে আত্মপ্রকাশ করেছিল। তখন এই সাম্রাজ্যের রাজা ছিলেন দ্বিতীয় ফ্রেডরিখ (১৭৪০ - ১৭৮৬)। ঊনবিংশ শতাব্দীতে চ্যান্সেলর অটো ফন বিসমার্ক সমগ্র জার্মান জাতি অধ্যুষিত অঞ্চলকে এক করার কথা বলেন এবং এর মাধ্যমে সংকুচিত জার্মানি গড়ার প্রত্যয় ব্যক্ত করেন। এই সংকুচিত জার্মানি থেকে অস্ট্রীয় সাম্রাজ্যকে বাদ দেয়া হয়।
প্রুশীয় সম্রাজ্য জার্মানির উত্তরাংশকে রাজনীতি, অর্থনীতি, জনসংখ্যা ইত্যাদি সব দিক দিয়েই ব্যাপকভাবে প্রভাবান্বিত করেছিল। ১৮৬৭ সালে যখন উত্তর জার্মান কনফেডারেশন গঠিত হয় তখন প্রুশিয়াই ছিল এর মূল শক্তি। এই কনফেডারেশনটিই ১৮৭১ সালে জার্মান সম্রাজ্যের অন্তর্ভুক্ত হয় যার অপর নাম ছিল "Deutsches Reich"।
প্রথম বিশ্বযুদ্ধের পর জার্মানিতে হোহেনজোলেন রাজত্বের অবসান হলে পর ১৯১৯ সালে প্রুশিয়া ভাইমার প্রজাতন্ত্রের অন্তর্ভুক্ত হয়। ১৯৩৪ সালে নাৎসিদের মাধ্যমে প্রুশিয়া দেশটি বিলুপ্ত হয় এবং ১৯৪৫ সালে মিত্রশক্তি দ্বারা আবারও দেশ হিসেবে এর স্বকীয়তা কেড়ে নেয়া হয়। তখন থেকেই প্রুশিয়া একটি সংস্কৃতি হিসেবে টিকে আছে। বর্তমানকালেও "প্রুশিয়ান গুণ" নামে একটি নৈতিক শব্দ প্রচলিত আছে যার অর্থ সঠিক সংগঠন, আত্মত্যাগ, আইনের শাসন, আনুগত্য, নির্ভরশীলতা, সংযম, বিনয় এবং অধ্যবসায়।
জার্মান সাম্রাজ্য

জার্মানি রাষ্ট্র ১৮৭১ থেকে ১৯১৮ সাল পর্যন্ত ৪৭ বছরকালীন সময় জার্মান সাম্রাজ্য (, ), দাপ্তরিকভাবে জার্মান রাইখ () নামে পরিচিত। এই সময়ের জার্মানিকে ইতিহাসে "দ্বিতীয় রাইখ" (জার্মান ভাষা: "Das zweite Reich)" নামেও অভিহিত করা হয়ে থাকে।
স্বাধীনতা, সমতা, ভ্রাতৃত্ব

স্বাধীনতা, সমতা, ভ্রাতৃত্ব, অথবা মৃত্যু () একটি শ্লোগান। এটি ফরাসি বিপ্লবের মূলমন্ত্র ছিলো। "স্বাধীনতা, সমতা, ভ্রাতৃত্ব," ফ্রান্স এবং হাইতি প্রজাতন্ত্রের জাতীয় মূলমন্ত্র এবং ত্রয়ী মূলমন্ত্রের এক বিশেষ উদাহরণ। শ্লোগানটির প্রবক্তা জঁ-জাক রুসো, যিনি ছিলেন একজন ফরাসি দার্শনিক। যদিও এটি ফরাসী বিপ্লবের মধ্যে এর সূত্রপাত হয়েছিল, তবুও এটি মানুষের মধ্যে কেবলমাত্র একটি উদ্দেশ্য ছিল এবং ঊনবিংশ শতাব্দীর শেষদিকে তৃতীয় প্রজাতন্ত্রের আগে পর্যন্ত এটি প্রাতিষ্ঠানিকভাবে প্রতিষ্ঠিত হয় নি।
বিশ্ব প্রতিবন্ধী দিবস

প্রতিবছর ৩ ডিসেম্বরকে বিশ্ব প্রতিবন্ধী দিবস হিসেবে পালন করা হয়। ১৯৯২ সাল থেকে এই দিবসটি পালিত হয়ে আসছে জাতিসংঘের তত্ত্বাবধানে। শারীরিকভাবে অসম্পূর্ণ মানুষদের প্রতি সহমর্মিতা ও সহযোগিতা প্রদর্শন ও তাদের কর্মকাণ্ডের প্রতি সম্মান জানানোর উদ্দেশ্যেই এই দিবসটির সূচনা।
বিশ্বজুড়ে প্রতিবন্ধী দিবসের অনুগামিতার পিছনে আছে এক ঘটনাবহুল জীবনস্মৃতি। ১৯৫৮ খ্রিস্টাব্দের মার্চ মাসে বেলজিয়ামে এক সাংঘাতিক খনি দুর্ঘটনায় বহু মানুষ মারা যান। আহত পাঁচ সহস্রাধিক ব্যক্তি চিরজীবনের মতো প্রতিবন্ধী হয়ে পড়েন। তাদের জীবন দুর্বিষহ হয়ে ওঠে। তাদের প্রতি সহমর্মিতায় ও পরহিতপরায়ণতায় বেশ কিছু সামাজিক সংস্থা চিকিৎসা ও পুনর্বাসনের কাজে স্বতঃপ্রবৃত্ত ভাবে এগিয়ে আসে। এর ঠিক পরের বছর জুরিখে বিশ্বের বহু সংগঠন সম্মিলিত ভাবে আন্তর্দেশীয় স্তরে এক বিশাল সম্মেলন করেন। সেখান থেকেই প্রতিবন্ধকতা সম্পর্কে বিস্তারিত সব তথ্যের হদিশ মেলে। সেখানে সর্বসম্মতভাবে প্রতিবন্ধী কল্যাণে বেশকিছু প্রস্তাব ও কর্মসূচি গৃহীত হয়। খনি দুর্ঘটনায় আহত বিপন্ন প্রতিবন্ধীদের প্রতি দৃষ্টি আকর্ষণের জন্য বিশ্ব প্রতিবন্ধী দিবস পালন করতে আহ্বান জানানো হয়। সেই থেকেই কালক্রমে সারা পৃথিবীর প্রতিবন্ধী মানুষের প্রতি সহযোগিতার হাত বাড়ানোর দিন হয়ে উঠেছে।
সুরমণ্ডল

সুরমণ্ডল হচ্ছে এক ধরনের ভারতীয় শুষিরযন্ত্র। এটি একটি অত্যন্ত প্রাচীন বাদ্যযন্ত্র । হিন্দু ও মুসলিম অনুষ্ঠানাদিতে এই যন্ত্রের ব্যবহার হয়ে আসছে মুঘল পূর্ব সময় হতে। এখনো এর ব্যবহার আছে তবে তা মূলত উচ্চাঙ্গ সঙ্গীতের সঙ্গতকারী যন্ত্র হিসেবে।
বাংলাদেশে সুরমণ্ডলের ব্যবহার দেখা যায় ফেরদৌসী রহমান ও ওস্তাদ আখতার সাদমনীর উচ্চাঙ্গ সঙ্গীত পরিবেশনায় সঙ্গতকারী যন্ত্র হিসেবে ।
তানপুরা

তানপুরা () হচ্ছে একধরনের তার বিশিষ্ট যন্ত্র, যা বাদ্যযন্ত্র হিসেবে ব্যবহৃত হয়ে থাকে। এই বাদ্যযন্ত্রটি পৃথিবীর বেশ কিছু অঞ্চলে দেখা যায়। এগুলো হচ্ছে বসনিয়া ও হার্জেগোভিনা, ক্রোয়েশিয়া, সার্বিয়া, বুলগেরিয়া এবং ভারত । ভারত ছাড়া অন্যান্য অঞ্চলে এটি ল্যূটজাতীয় প্লাক যন্ত্র হিসেবে দেখা যায়। কিন্তু ভারতে তানপুরার ধরন বা আকৃতি অনেকটা সেতারের মত । দক্ষিণ ভারতে তাম্বুরা এবং অন্যান্য অঞ্চল ও বাংলাদেশে এটা তানপুরা হিসেবে পরিচিত। এই অঞ্চলে তানপুরা মূলত উচ্চাঙ্গ সঙ্গীতের সঙ্গতকারী বাদ্যযন্ত্র হিসেবে ব্যবহৃত হয় । ইতিহাসে উল্লেখিত আছে আকবরের রাজসভায় এমন বাদ্যযন্ত্র তানসেন (English: Tansene) বাজাতেন।৷
সেতারের মত দেখতে। নিচের অংশটি তুলনামূলক গোল আর ফাঁপা হয়। লাউয়ের তুম্বার উপরে একটি ডান্ডি যুক্ত করে তাতে চারটি তার লাগিয়ে তানপুরা তৈরি করা হয় ।
এস্রাজ

এস্রাজ (বিকল্প উচ্চারণঃ ইস্রাজ ; হিন্দী: इसराज) হচ্ছে একটি তার যন্ত্র। এই যন্ত্রটি মূলতঃ ভারতীয় উপমহাদেশেই ব্যবহৃত হয়। এর উৎপত্তিও খুব বেশি দিন আগে নয়। আনুমানিক ২-৩ শত বৎসর আগে, হাজার বছর ধরে প্রচলিত সারেঙ্গীর সরলরূপ হিসাবে যন্ত্রটি আবিষ্কৃত হয়। বলা হয় এস্রাজ সেতার ও সারেঙ্গীর সমন্বিত রূপ। এস্রাজের ব্যবহার দেখা যায় মূলতঃ পূর্ব ও মধ্য ভারতে এবং বাংলাদেশে । এটি তারের ওপর ছড় টেনে বাজাতে হয়। মূলতঃ সঙ্গতকারী যন্ত্র হিসেবেই এস্রাজ ব্যবহৃত হলেও এটিতে পূর্ণ গানের সুর তোলা সম্ভব। রবীন্দ্র সঙ্গীতের সঙ্গে এস্রাজের সঙ্গত শ্রুতিমধুরতা সৃষ্টি করে।
এস্রাজের আরেকটি রূপ হলো তারসেহনাজ।
এস্রাজের সমরূপ আরেকটি বাদ্যযন্ত্র রয়েছে যা দিলরুবা নামে পরিচিত। এটি ভারতের উত্তরাংশে সচরাচর ব্যবহৃত হয়। ধর্মীয় সঙ্গীত ও হালকা রাগপ্রধান সঙ্গীতে দিলরূবা ব্যবহৃত হয়। নির্মিতির দিক থেকে ঐক্য থাকলেও দিলরুবার বাদন পদ্ধতি ভিন্ন।
এস্রাজ এবং দিলরুবা উভয়েরই কাঠামো ও গঠন শৈলী প্রায় অভিন্ন। মাঝারি আকৃতির সেতারের মতে ডান্ডির উপর ২০টি ধাতব ঘাট বেঁধে দেয়া হয়। এগুলোর উপর ১২ থেকে ১৫টি সহমর্মী সুরের বা তরঙ্গের তার বাঁধা হয়। দিলরুবায় অবশ্য এরচেয়ে বেশি সংখ্যক তার ব্যবহৃত হয় (১৯), এ কারণে দিলরুবার পাটাতনটি একটু চওড়া হয়ে থাকে। দু'টো যন্ত্রেই প্রধান তার চারটি। এগুলো বেহালার মতো ছড়ের সাহায্যে বাজানো হয়। নিচের অংশ সেতারের লাউয়ের তুম্বার পরিবর্তে কাঠের ছোট তুম্বাকৃতির খোলের উপর তবলার উপরিভাগের মতো ছাগলের চামড়ার ছাউনি দিয়ে টান টান করে বাঁধা হয়। উল্লেখযোগ্য যে সারেঙ্গীতে ব্যবহৃত হতো প্রাণীজ তার, অন্যপক্ষে এস্রাজ ও দিলরুবায় ধাতব তার ব্যবহার হয়।
বাদক জোড় আসনে বসে বাজিয়ে থাকেন। বাম কাধেঁ যন্ত্রের গ্রীবাটির ভর রেখে ভূমিতে এস্রাজ স্থাপন করা হয়। এরপর ডান হাতে ছড় টানা হয় এবং বাম হাতে তারের বিভিন্ন স্থানে স্পর্শ করা হয়।
রবীন্দ্রনাথ ঠাকুরের আমন্ত্রণে বিষ্ণুপুরের অশেষচন্দ্র বন্দ্যোপাধ্যায় শান্তিনিকেতনে এস্রাজের শিক্ষকতা করেছিলেন। তার শিষ্য রণধীর রায় এস্রাজবাদক হিসাবে বিশেষ সুখ্যাতি অর্জন করেছিলেন।
ভৌত বিশ্বতত্ত্ব

ভৌত বিশ্বতত্ত্ব জ্যোতিঃপদার্থবিজ্ঞানের একটি শাখা যা মহাবিশ্বের বৃহৎ পরিসর গঠন নিয়ে আলোচনা করে এবং এর সৃষ্টি বিবর্তন সংক্রান্ত মৌলিক প্রশ্নসমূহের সদুত্তর দেয়ার চেষ্টা করে থাকে। বিশ্বতত্ত্ব মূলত খ-বস্তুসমূহের গতি এবং প্রথম কারণ নিয়ে গবেষণা করে। মানব ইতিহাসের অধিকাংশ সময়েই এটি অধিবিদ্যার শাখা হিসেবে অধিত হয়ে এসেছে। কোপার্নিকীয় নীতির মাধ্যমে বিশ্বতত্ত্ব একটি বিজ্ঞান হিসেবে প্রতিষ্ঠিত হয়। উক্ত নীতিতে বলা হয়েছিলো যে খ-বস্তুসমূহ পৃথিবী থেকে দৃশ্যমান এবং আমাদের দৃষ্টিসীমানার বাইরে অবস্থিত সকল খ-বস্তুই সুনির্দিষ্ট ভৌত আইন মেনে চলে। নিউটনীয় বলবিদ্যাই প্রথম এই আইনের সুষ্পষ্ট ব্যাখ্যা দিতে সক্ষম হয়। বলবিদ্যার এই অংশটিকেই বর্তমানে খ-বলবিদ্যা বলা হয়, কারণ আইনস্টাইনের আপেক্ষিক তত্ত্ব আবিষ্কারের পর এখন বিষয়টি পরিষ্কার যে এই আইন কেবল বৃহৎ বস্তু তথা খ-বস্তুদের ক্ষেত্রেই প্রযোজ্য। আণবিক জগতের রয়েছে অন্য এক আইন।
বিংশ শতাব্দীতে বিশ্বতত্ত্বের জগতে প্রচুর গবেষণা হয়েছে আর এর ফলেই গড়ে উঠেছে বৃহৎ বিস্ফোরণ তত্ত্ব যা এখনকার প্রায় সকল বিজ্ঞানীই মহাবিশ্বের সৃষ্টির কারণ হিসেবে মনে করছেন। অবশ্য এখনও কিছু বিজ্ঞানী এবং গবেষক ভিন্ন মত পোষণ করেন যাদের মাধ্যমে আরো কিছু নীতি জন্মলাভ করেছে যা অস্থায়ি বিশ্বতত্ত্বের অন্তর্গত। সাধারণভাবে বলতে গেলে ভৌত বিশ্বতত্ত্ব মহাবিশ্বের অতিবৃহৎ বস্তুসমূহ নিয়ে আলোচনা করে, যেমন: ছায়াপথ, ছায়াপথ শ্রেণী ও স্তবক, ছায়াপথ মহাস্তবক ইত্যাদি। বিশ্বতত্ত্বের নীতিসমূহ কণা পদার্থবিজ্ঞানের জগতে প্রায় অচল।
১৯১৫ সালে বিজ্ঞানী আলবার্ট আইনস্টাইন তার সাধারণ আপেক্ষিকতা তত্ত্ব উপস্থাপনের পর থেকেই মূলত ভৌত বিশ্বতত্ত্ব একটি পর্যবেক্ষণযোগ্য এবং সুনির্দিষ্ট নীতিমালাবিশিষ্ট বিজ্ঞান হিসেবে সুপ্রতিষ্ঠিত হয়। সেই সময় পদার্থবিদরা সম্পূর্ণ স্থির একটি মহাবিশ্বের ধারণা পোষণ করতেন যার কোন শুরু বা শেষ নেই। আইনস্টাইন তার তত্ত্ব একটি বিশ্বতাত্ত্বিক ধ্রুবক যোগ করে দিয়েছিলেন যেন তা স্থির মহাবিশ্ব তত্ত্বের সাথে মিলে যায়। কিন্তু সেই তথাকথিত "আইনস্টাইন মহাবিশ্ব" স্বভাবিক কারণেই ছিল অস্থিতিশীল। সাধারণ আপেক্ষিক তত্ত্ব মানলে মহাবিশ্বকে হয় প্রসারিত হতে হবো নয়তো সংকুচিত হতে হবে। সাধারণ আপেক্ষিকতা তত্ত্বের এই সমাধানটি প্রথম দেন বিজ্ঞানী আলেকজান্ডার ফ্রিডম্যান যার সমীকরণ ফ্রিডম্যান-Lemaître-রবার্টসন-ওয়াকার মহাবিশ্বের ব্যাখ্যা প্রদান করে এবং এই মহাবিশ্ব প্রসারিত বা সংকুচিত হতে পারে।
১৯১০-এর দশকে ভেস্তো মেলভিন সিলফার (Vesto Melvin Slipher) এবং পরবর্তীতে কার্ল ভিলহেল্‌ম ভির্ট্‌জ (Carl Wilhelm Wirtz) বলেন যে কুণ্ডলাকার নীহারিকার লোহিত অপসারণ প্রকৃতপক্ষে ডপলার অপসারণের একটি রুপ। এই ব্যাখ্যার ফলে এটি পরিষ্কার হয়ে যায় যে সেই নীহারিকাগুলো পৃথিবী থেকে দূরে সরে যাচ্ছে। পৃথিবী থেকে কোন জ্যোতির্বৈজ্ঞানিক বস্তুর দূরত্ব বের করা সত্যিই খুব দুঃসাধ্য কাজ এবং কোনভাবে তাদের কৌণিক আকার বের করা সম্ভব হলেও তাদের প্রকৃত আকার এবং উজ্জ্বলতা বের করা অসম্ভব।
বিশ্বতত্ত্বের সময়রেখা

বিশ্বতত্ত্বের ঘটনাপঞ্জি বিশ্বতত্ত্বের ইতিহাসের ঘটনাসমূহকে ধারাবাহিকভাবে উপস্থাপন করবে। আধুনিক আবিষ্কার ও উন্নয়নসমূহ হয়েছে ভৌত বিশ্বতত্ত্ব নামক বিষয়।
ইন্টার-ইউনিভার্সিটি সেন্টার ফর অ্যাস্ট্রোনমি অ্যান্ড অ্যাস্ট্রোফিজিক্স

ইন্টার-ইউরিভার্সিটি সেন্টার ফর অ্যাস্ট্রোনমি অ্যান্ড অ্যাস্ট্রোফিজিক্স (Inter-University Centre for Astronomy and Astrophysics - আইইউসিএএ) ভারতের বিশ্ববিদ্যালয় মঞ্জুরী কমিশন কর্তৃক প্রতিষ্ঠিত একটি স্বায়ত্তশাসিত জ্যোতির্বিজ্ঞান সংস্থা। ভারতীয় বিশ্ববিদ্যালয়সমূহের মধ্যে পারমাণবিক প্রযুক্তির বিকাশ সাধন এবং জ্যোতির্বিজ্ঞান ও জ্যোতিঃপদার্থবিজ্ঞান বিষয়ে সক্রিয় চক্র গড়ে তোলার জন্য এই সংস্থার জন্ম হয়েছে। এটি ভারতের ন্যাশনাল সেন্টার ফর রেডিও অ্যাস্ট্রোফিজিক্স-এর পাশে অবস্থিত পুনা বিশ্ববিদ্যালয়ের অঙ্গনে অবস্থিত।
জ্যোতির্বিজ্ঞান ও জ্যোতিঃপদার্থবিজ্ঞানের ক্ষেত্রে শিক্ষকতা, গবেষণা এবং উন্নয়নে এই সংস্থাটি প্রভূত অবদান রাখতে সক্ষম হয়েছে। এর প্রতিষ্ঠার প্রথম দশকে প্রতিষ্ঠানটির প্রধান ছিলেন জ্যোতিঃপদার্থবিজ্ঞানী ডঃ জয়ন্ত নারলিকার। বর্তমানে এর প্রধানের দায়িত্ব পালন করছেন ডঃ নরেশ দধীচ। এই সংস্থার প্রাঙ্গণে মহান ভারতীয় গণিতবিদ আর্যভট্টের একটি ভাস্কর্য আছে।
জ্যোতির্বিজ্ঞানের ইতিহাস

প্রাচীন সংস্কৃতিতে খ-বস্তুসমূহকে দেবতা এবং পবিত্র আত্মার সত্তা দ্বারা চিহ্নিত করা হতো। আর যেহেতু প্রাচীন বিশ্বাসমতে দেবতারা প্রাকৃতিক পরিবর্তন ঘটাতেন তাই এটিই সাধারণ বিশ্বাস ছিল যে এই খ-বস্তুসমূহের আপেক্ষিক অবস্থানের পরিবর্তনের কারণেই বৃষ্টি, খরা, ঋতু এবং জোয়ারের মত ঘটনাসমূহ ঘটে থাকে। এটি সাধারণ্য প্রচলিত ছিল যে সবচেয়ে দক্ষ পেশাদার জ্যোতির্বিদরা হলেন ধর্মগুরু (যেমন, ম্যাগি) এবং তারা যেভাবে স্বর্গের ব্যাখ্যা করতেন তাকে অলৌকিক বলে মনে করা হতো। সুতরাং জ্যোতির্বিজ্ঞানের প্রাচীন ইতিহাসকে বলা যায় জ্যোতিষ শাস্ত্রের ইতিহাস। জ্যোতির্বিজ্ঞানের সাথে সম্পর্কিত যেসকল প্রাচীন স্থাপত্য পাওয়া যায় (যেমন: স্টোনহেঞ্জ) তার সবগুলো যে একইসাথে জ্যোতির্বৈজ্ঞানিক গবেষণাগার এবং ধর্মীয় উপাসনালয়ের কাজ করতো তা বলাই বাহুল্য।
পৃথিবীর বর্ষপঞ্জিসমূহ তৈরি করা হয়েছিলো সূর্য এবং চন্দ্রের আচরণের উপর ভিত্তি করে। এদের আচরণের মাধ্যমেই যে দিন, মাস এবং বছরের আবর্তন ঘটে তা আমরা আজ ভাল করেই জানি। এই বর্ষপঞ্জিসমূহ কৃষিকাজে প্রভূত সহযোগিতা করতো, কারণ ফসলের ভালো ফলন নির্ভর করে বছরের ঠিক সময়ে এটি লাগানো হলো কি-না তার উপর। তাই কৃষির ইতিহাস শুরুর পরপরই এর প্রয়োজন দেখা দিয়েছিলো। সবচেয়ে পুরনো আধুনিক বর্ষপঞ্জি তৈরি হয়েছে রোমান বর্ষপঞ্জির উপর নির্ভর করে। রোমানরা এক বছরকে বার মাসে এবং প্রত্যেক মাসকে ত্রিশ অথবা একত্রিশ দিনে বিভক্ত করেছিলো। ৪৬ খৃস্টপূর্বাব্দে জুলিয়াস সিজার বর্ষপঞ্জিতে সংস্কার আনে এবং এর সাথে অধিবর্ষ যোগ করে।
বাইবেলে মহাবিশ্বে পৃথিবীর অবস্থান এবং তারা ও অন্যান্য গ্রহসমূহের প্রকৃতি নিয়ে বেশ কিছু ভাষ্য রয়েছে। "দেখুন:" বাইবেলীয় বিশ্বতত্ত্ব
পশ্চিমা জ্যোতির্বিজ্ঞানের সূচনা ঘটে মেসোপটেমিয়ায়। মেসোপটেমিয়া - শব্দটির অর্থ "নদীসমূহের মধ্যবর্তী ভূমিসমূহ"। এই অঞ্চলটি টাইগ্রিস এবং ইউফ্রেটিস নামক দুইটি নদীর মাঝে অবস্থিত ছিল। এই অঞ্চলেই সুমের, অ্যাসিরিয়া এবং ব্যাবিলনিয়ার মত সুপ্রাচীন সম্রাজ্যসমূহ গড়ে উঠেছিলো। খৃস্টপূর্ব প্রায় ৩৫০০ - ৩০০০ অব্দে সুমেরীয়রা কীলকাকার নামে একধরনের লিখন পদ্ধতি তৈরি করেছিলো। এই সুমেরীয়রা খুব মৌলিক কিছু জ্যোতির্বৈজ্ঞানিক কাজ করেছিলো। এই কাজগুলো খুব বেশি না হলেও এগুলো ব্যাবিলনীয় জ্যোতির্বিজ্ঞানকে ব্যাপকভাবে প্রভাবিত করে। সুমেরীয়রা নাক্ষত্রিক ধর্মতত্ত্বের (ভৌতিক ধর্মতত্ত্ব নামেও পরিচিত) গোড়াপত্তন করে। এই ধর্মতত্ত্ব মেসোপটেমীয় পুরাণ এবং ধর্মে ব্যাপক প্রভাব বিস্তার করে। এছাড়া ষাটভিত্তিক একধরনের সংখ্যাপদ্ধতি ব্যবহার করতো যা তাদেরকে খুব বড় বা ছোট সংখ্যাসমূহ উপস্থাপনের কাজে সহযোগিতা করতো। তারাই প্রথম একটি বৃত্তকে ৩৬০ ডিগ্রীতে ভাগ করে এবং তার প্রতিটিকে ৬০ মিনিটে ভাগ করে। আরও তথ্যের জন্য "দেখুন:" ব্যাবিলনীয় সংখ্যাপদ্ধতি এবং ব্যাবিলনীয় গণিত।
বর্তমানকালে চিরায়ত উৎসসমূহ নিয়ে ঘাটাঘাটি করতে যেয়ে আমরা প্রায়ই ক্যালডিয়ান (Chaldeans) শব্দটি ব্যবহার করি। এই শব্দটি মেসোপটেমিয়ার জ্যোতির্বিদদের বুঝাতে ব্যবহৃত হয়ে থাকে যারা মূলত জ্যোতিষ শাস্ত্রের চর্চা করতো এবং ধর্মীয় অলৌকিকত্ব প্রদর্শন করে বেড়াতো। এজন্যে "ক্যালডিয়ান" শব্দটির আরেক অর্থ হচ্ছে: "জ্যোতির্বেত্তা" বা "ভবিষ্যৎ বক্তা"।
দজলা

দজলা () বা টাইগ্রিস দক্ষিণ-পশ্চিম এশিয়ার একটি নদী। নদীটি তুরস্কে উৎপত্তি লাভ করে ইরাকের ভেতর দিয়ে প্রবাহিত হয়ে ফোরাত নদীর সাথে মিলিত হয়েছে এবং শাত আল আরব নামে পারস্য উপসাগরে পড়েছে।
দজলা নদীর দৈর্ঘ্য ১,৯০০ কিলোমিটার এবং এর নদীবিধৌত অববাহিকার আয়তন ১,১০,০০০ বর্গকিলোমিটারেরও বেশি। নদীটি পূর্ব তুরস্কের পর্বতমালায় উৎপত্তি লাভ করেছে এবং দক্ষিণ-পূর্বে প্রবাহিত হয়ে কিছু সময়ের জন্য সিরিয়া ও তুরস্কের সবচেয়ে পূর্বের সীমান্ত গঠন করে ইরাকে প্রবেশ করেছে। ইরাকের ভেতর দিয়ে এটি সর্পিলাকারে মোটামুটি দক্ষিণ-পূর্ব দিকে ধীর গতিতে প্রবাহিত হয়েছে এবং এর উপত্যকা সমতল ও বিস্তৃত আকার ধারণ করেছে। দক্ষিণ ইরাকে এটি ফোরাত নদীর সাথে মিলিত হয়ে শাত আল আরব নদী গঠন করেছে, যা আরও ১৭০ কিলোমিটার প্রবাহিত হয়ে পারস্য উপসাগরে পতিত হয়েছে। প্রাচীনকালে ফোরাত ও দজলার মধ্যবর্তী অববাহিকাতে বিখ্যাত সব মেসোপটেমীয় সভ্যতা বিকাশ লাভ করেছিল। দজলা নদীর তীরে প্রাচীন আসিরীয় সভ্যতার নিনেভেহ শহরের ধ্বংসাবশেষ অবস্থিত। এছাড়া সেলেউসিয়া ও তেসিফোনে রঅবশেষও আছে এখানে।
দজলার প্রধান প্রধান উপনদী হল বৃহৎ জাব, ক্ষুদ্র জাব, দিয়ালা এবং আল উজায়িম। এগুলি সবই ইরাকের অভ্যন্তরে দজলা নদীর সাথে মিলিত হয়েছে। তবে বৃহৎ জাব নদী তুরস্কে এবং ক্ষুদ্র জাব ও দিয়ালা নদী ইরানে উৎপত্তি লাভ করেছে। দজলা নদীর তীরে অবস্থিত প্রধান শহরের মধ্যে আছে তুরস্কের দিয়ারবাকির এবং ইরাকের মসুল ও বাগদাদ শহর। দজলা নদী অত্যন্ত অগভীর বলে এখানে ছোট নৌকা ছাড়া আর কিছু চালানো যায় না। বিশেষত বাগদাদের পর থেকে নদীটি একাধিক অগভীর শাখার বিভক্ত হয়ে গেছে এবং ঘন জলাভূমির মধ্য দিয়ে অগ্রসর হয়েছে।
অতীতে উচ্চভূমির শীতকালীন বরফগলা পানি এবং শীতের শেষের বৃষ্টিপাতের ফলে দজলা নদীতে প্রায়ই বন্যার সৃষ্টি হত। ১৯৫০ সালে সামারা বাঁধ নির্মাণ করে দজলার অতিরিক্ত পানি মধ্য ইরাকের থারথার অঞ্চলে প্রবাহিত করা হয়। দজলার বয়ে আনা অতিরিক্ত পলিমাটি কমানোরও ব্যবস্থা নেয়া হয়। তবে এর ফলে দক্ষিণ ইরাকে সুপেয় পানির সরবরাহ হ্রাস পায় এবং দক্ষিণ ইরাকে পারস্য উপসাগরের লবণাক্ত পানি দজলার সুপেয় পানির সাথে মিশে যেতে থাকে। ফলে স্থানীয় কৃষির ক্ষতি হয়।
ওয়াও! সংকেত

ওয়াও! সংকেত () একটি শক্তিশালী ন্যারোব্যান্ড বেতার সংকেত। অধ্যাপক জেরি আর. এহমান ১৯৭৭ সালের ১৫ আগস্ট তারিখে ওহাইও স্টেট ইউনিভার্সিটির বিগ এয়ার বেতার দূরবীক্ষণ যন্ত্র থেকে এটি চিহ্নিত করেন। এই সংকেতটি সবার দৃষ্টি কেড়ে নিয়েছিলো, কারণ এতে বহির্জাগতিক প্রাণের সম্ভাবনা দেখা দিয়েছিলো। সংকেতটি ১৪২০ মেগা হার্জের (MHz) ছিল এবং যা ৭২ সেকেন্ড ধরে বিরাজমান থেকে অকস্মাৎ বিলীন হয়ে যায়। পরবর্তীতে সংকেতটি গ্রহণের এবং বিশ্লেষণের জন্য যথা সম্ভব চেষ্টা চালানো হয়। কিন্তু নির্দিষ্ট একটি সময় অবধি এই সংকেতটি আর গ্রহণ করা সম্ভব হয় নি। তবে পরবর্তী সময়ে এটার রহস্যভেদে 'সেন্টার অব প্লানাটারি সাইন্স' এর একটি টীম সমর্থ হয়। তারা প্রমাণ করে যে, সংকেতটি একটা ধুমকেতু থেকে আসছিল। ২০১৭ সালে যখন ধুমকেতুটি সৌরজগতের একই স্থান বরাবর অতিক্রম করে, তখন একই ধরনের আরেকটি সংকেত গৃহীত হয়। পরে গবেষণায় Wow! Signal'এর সাথে সাথে এর হুবহু মিল পাওয়া যায়। আর এভাবেই Wow! Signal নিয়ে রহস্য উত্তেজনাময় মাতামাতির অন্ত ঘটে। এবং বর্তমান সময়ে রহস্য উন্মোচনের এই বিষয়টি বেশ জনপ্রিয়তা অর্জন করে। সর্বোপরি, সংকেতটি ওহাইও স্টেট ইউনিভার্সিটির প্রকল্পের একটি বড় সাফল্য।
পশ্চিমবঙ্গ বাংলা আকাদেমি

পশ্চিমবঙ্গ বাংলা আকাদেমি পশ্চিমবঙ্গে প্রতিষ্ঠিত বাংলা ভাষার সরকারি নিয়ন্ত্রক সংস্থা। বাংলা ভাষা ও সাহিত্যের বিকাশ ও ঐতিহ্যরক্ষার লক্ষ্যে ফ্রান্সের আকাদেমি ফ্রঁসেজ-এর আদলে পশ্চিমবঙ্গ সরকারের তথ্য ও সংস্কৃতি বিভাগের একটি অঙ্গ হিসাবে এটি প্রতিষ্ঠিত হয়। ১৯৯৪ খ্রিস্টাব্দে এটি একটি স্বশাসিত সংস্থার মর্যাদা পায়। যদিও বাংলা আকাদেমি কর্তৃক প্রচলিত ভাষাসংক্রান্ত সংস্কারগুলি আইনগতভাবে বাধ্যতামূলক নয়, তবু পশ্চিমবঙ্গ সরকার এই সংস্কারগুলির প্রচারে সচেষ্ট থাকেন। ত্রিপুরা সরকারও সম্প্রতি এই সংস্কারগুলি বিদ্যালয়স্তরে চালু করেছেন। অক্সফোর্ড ইউনিভার্সিটি প্রেস বা রামকৃষ্ণ মিশনের মতো বেশ কয়েকটি গুরুত্বপূর্ণ সংস্থা পশ্চিমবঙ্গে বাংলা প্রকাশনার ক্ষেত্রে বাংলা আকাদেমির নিয়মাবলি মেনে চলেন।
আকাদেমি দুটি পৃথক ভবন নিয়ে গঠিত, একটি দক্ষিণ কলকাতার নন্দন-রবীন্দ্র সদন কমপ্লেক্সে (এছাড়াও বাংলা আকাদেমি-রবীন্দ্র সদন বা নন্দন-বাংলা আকাদেমি কমপ্লেক্স হিসাবে উল্লেখ করা হয়) এবং অন্যটি বিধাননগরের (সল্ট লেক) রবীন্দ্র-ওকাকুরা ভবন। অন্নদাশঙ্কর রায় আকাদেমির প্রথম সভাপতি এবং সনৎকুমার চট্টোপাধ্যায় আকাদেমির প্রথম সম্পাদক ছিলেন।
বাংলা আকাদেমি পশ্চিমবঙ্গের বিভিন্ন জেলায় এবং এমনকি ভারতের অন্যান্য রাজ্যে তার কার্যক্রম এবং কর্মসূচী প্রসারিত করতে সফল হয়েছে। কলকাতায় বাংলা আকাদেমি, বঙ্গীয় সাহিত্য পরিষদ, সাহিত্য অকাদেমি, প্রকাশক এবং বই বিক্রেতাদের গিল্ড, পূর্ব জোনাল সাংস্কৃতিক কেন্দ্র, ন্যাশনাল বুক ট্রাস্ট এবং বিভিন্ন বিশ্ববিদ্যালয় ও সাংস্কৃতিক সংগঠনের সাথে সহযোগিতায় বিভিন্ন কর্মসূচী আয়োজন করে।
বাংলা আকাদেমির গবেষকেরা বাংলা বানান, ব্যাকরণ, ব্যুৎপত্তি ও বাংলা ভাষার ইতিহাস নিয়ে গবেষণা করছেন। মৌলিক বাংলা পাণ্ডুলিপি সংরক্ষণ করার জন্য তাঁরা একটি বড়ো গ্রন্থাগার নির্মাণ করেছেন। বিগত শতকেই বাংলা আকাদেমি থেকে 'আকাদেমি বিদ্যার্থী বাংলা অভিধান' এবং 'আকাদেমি বানান অভিধান' প্রকাশিত হয়েছে। রাজ্যের বাংলা ভাষার গবেষক, শিক্ষাবিদ, কবি-সাহিত্যিকদের নিয়ে এক উচ্চ পর্যায়ের 'বাংলা বানান উপসমিতি' গঠন করে তাঁদের সাহায্যেই বাংলা বানানের ব্যাপক সংস্কারসাধন করে এইসব অভিধান লেখা এবং সংকলিত হয়েছে। পশ্চিমবঙ্গের একশো শতাংশ পাঠ্য বই প্রকাশক এবং প্রায় নিরানব্বই শতাংশ সংবাদপত্র প্রকাশকের কার্যালয়ে 'বাংলা আকাদেমি বানান অভিধান' মেনে কাজ করা হয়। অতীতে প্রকাশিত যেকোনো বাংলা অভিধানের বানানের সঙ্গে 'আকাদেমি বানান অভিধান' সম্পূর্ণ আলাদা। কারণ কয়েক দশকের গবেষণালব্ধ নতুন বানানবিধি প্রণয়ন পশ্চিমবঙ্গ বাংলা আকাদেমির এক অসাধ্য সাধন বিষয় ছিল। কেননা, সত্যি কথাটা হল, বাংলা বানানের মধ্যে একটা ছন্নছাড়া ভাবকে কাটিয়ে একসূত্রে বাঁধার জায়গা তৈরি করেছে পশ্চিমবঙ্গ বাংলা আকাদেমি। এখনো পাঠ্য বইয়ের শিরোনাম পৃষ্ঠায় প্রকাশকদর লিখতে হয়, 'পশ্চিমবঙ্গ বাংলা আকাদেমির বানানবিধি অনুসৃত'।
জাপান সরকার ৫০,০০,০০০ টাকা দান করেছে আকাদেমির গবেষণার জন্য। পশ্চিমবঙ্গ সরকারও কিছু পরিমাণ অর্থ প্রদান করেছে। আকাদেমি বিধাননগরে "রবীন্দ্র ওকাকুরা ভবন" নামক একটি ইন্দো-জাপান সাংস্কৃতিক কেন্দ্রের উপর টাকা খরচ করে। এছাড়াও বাংলা আকাদেমি কর্তৃক সংস্কারপ্রাপ্ত বাংলা লিপি অনুসারে এই সংস্থা ইউনিকোড বাংলা ফন্ট তৈরি করে। যে ইউনিকোড রাজ্যের বাংলা সংবাদপত্রগুলোও ব্যবহার করতে শুরু করেছে।
চিড়িয়াখানা

যেখানে বন্য প্রাণী বন্দী অবস্থায় সংরক্ষণ ও গবেষণার জন্য রাখা হয় তাকে চিড়িয়াখানা বলে। পৃথিবীর প্রায় সব বড় শহরেই চিড়িয়াখানা আছে। বিভিন্ন চিড়িয়াখানা এখন সাফারি প্রকল্প চালু করেছে। বিনোদন ও তথ্যসংগ্রহের জন্য চিড়য়াখানার গুরুত্ব আছে।
বাংলা চিড়িয়া বা পশু, জন্তু জানোয়ার থেকে চিড়িয়াখানা শব্দটির উৎপত্তি। ইংরেজি zoo শব্দটি গ্রীক শব্দ zōon থেকে এসেছে। যার অর্থ পশুপখি।
খ্রিষ্টপূর্ব ৩৫০০ অব্দে প্রাচীন মিশরে চিড়িয়াখানার অস্তিত্ব ছিল। খ্রিষ্টপূর্ব ২য় শতকে চীনে চিড়িয়াখানার প্রমাণ পাওয়া যায়। ১২০৪ সালে ইংল্যান্ডে প্রথম চিড়িয়া খানা গড়ে উঠে।
অ্যাকটিনোমাইসিটিস

এক প্রকার ব্যাক্টেরিয়া। ছত্রাকের সাথে এদের দারুণ মিল বিদ্যমান। তবে ব্যাক্টেরিয়া হবার কারণে এরা প্রাক-কেন্দ্রিক কোষ। এরা ছত্রাকের মত হাইফা গঠন করে, কিন্তু এদের হাইফার প্রস্থ ছত্রাকের থেকে কম। বেশির ভাগ অ্যাকটিনোমাইসিটিস মাটিতে পাওয়া যায়। এদের সবথেকে গুরুত্ব পূর্ণ বৈশিষ্ট হল অ্যাকটিনোমাইসিটিস জাতীয় ব্যাক্টেরিয়া বিভিন্ন ধরনের অ্যান্টিবায়োটিক গঠন করে। স্ট্রেপ্টোমাইসিস (), নোকার্ডিয়া ()ইত্যাদি অ্যাকটিনোমাইসিটিসের উদাহরণ।
নাৎসি বাহিনীর পোল্যান্ড আক্রমণ

ভার্সাই চুক্তি অনুসারে জার্মানির (বর্তমান পোল্যান্ড-এর) ডানজিগ বন্দরের মালিকানা দিয়ে দেয়া হয়েছিল রাষ্ট্রপুঞ্জকে [<nowiki>league of nations</nowiki>]।১৯৩৯ এর ২১ শে মার্চ হিটলার ডানজিগের মালিকানা এবং ঐ পর্যন্ত যাবার জন্য পোল্যান্ডের ভেতর দিয়ে সড়ক ও রেলপথ দাবী করেন ।পোল্যান্ড দাবী অগ্রাহ্য করায় যুদ্ধের সম্ভাবনা তৈরি হল ।
সোভিয়েত ইউনিয়নকে নিষ্ক্রিয় রাখার জন্য জার্মানি অনাক্রমণ চুক্তি [<nowiki>non-aggression treaty</nowiki>] করে ।এই চুক্তিতে গোপণে ভাগবাঁটোয়ারার খসড়াও করা হয় ।
অন্যদিকে ব্রিটেন ও ফ্রান্স পোল্যান্ডের সাথে সহায়তা চুক্তি করে ।
১লা সেপ্টেম্বর সীমান্তে একটি সাজানো আক্রমণের ছুতো ধরে হিটলার পোল্যান্ড দখলের অভিযান শুরু করল ।৩রা সেপ্টেম্বর মিত্রবাহিনী জার্মানির বিরুদ্ধে যুদ্ধ ঘোষণা করল,এবং শুরু হল দ্বিতীয় বিশ্বযুদ্ধ ।
পোলিশ বাহিনী আয়তনে যথেষ্ট বিশাল হলেও তাদের অস্ত্রশস্ত্র ও সামরিক চিন্তাভাবনা ছিল সনাতন ।প্রথম দিনই জার্মান বিমান বাহিনী বোমা ফেলে তাদের শহর ,রেল ,সেতু ,শক্তিকেন্দ্র এবং তাদের বিমান বাহিনী অচল করে দিল ।অন্যদিকে সাইলেশিয়া ,প্রুশিয়া ,মোরাভিয়া ,স্লোভাকিয়া দিয়ে জার্মান বাহিনী ঢুকে পোলিশ বাহিনীকে ছিন্নবিচ্ছিণ্ন করে দিল ।ফরাসি ও ব্রিটিশ বাহিনী সাহায্য করবার সুযোগ পেল না ।এটি পশ্চিমের বিশ্বাসভঙ্গতা হিসেবে পরিচিত ।
জার্মানির এই নতুন ধরনের যুদ্ধ পদ্ধতি blitzkrieg বা ঝটিকা যুদ্ধ নামে পরিচিত ।
১৭ই সেপ্টেম্বর গোপন সমঝোতা অনুসারে সোভিয়েত বাহিনীও আক্রমণে যোগ দিল । পরদিনই পোলিশ কর্তাব্যক্তিরা দেশ ছাড়লেন ।ওয়ারস পতন হলো ২৭শে সেপ্টেম্বর ।শেষ সেনাদল কক্ দুর্গে যুদ্ধ করে ৬ই অক্টোবর পর্যন্ত ।
পোল্যান্ড অবশ্য আনুষ্ঠানিকভাবে আত্মসমর্পণ করেনি ।অনেক পোলিশ মিত্র বাহিনীতে যোগ দেয় এবং অনেকে যুদ্ধ শেষ হওয়া পর্যন্ত গেরিলা যুদ্ধ চালিয়ে যায় ।
দ্বিতীয় বিশ্বযুদ্ধকালীন ফ্রান্সের সামরিক ইতিহাস

১০ই মে ১৯৪০ একসাথে চারটি দেশ (ফ্রান্স, বেলজিয়াম, নেদারল্যান্ড, লুক্সেমবার্গ) আক্রমণ করে ভুয়া যুদ্ধের ইতি টানল জার্মানি ।
ঐদিন জার্মান প্যারাশ্যুটিস্টরা নেদারল্যান্ডের বিভিন্ন শহরের গুরুত্বপূর্ণ জায়গাগুলি দখল করে নিল। একই দিনে বেলজিয়ামের প্রতিরক্ষার কেন্দ্র এবেন এমেল দুর্গ ও আলবার্ট খালের সেতুর ওপর অবতরণ করলো গ্লাইডাররা যুদ্ধের ইতিহাসে প্রথম। ফরাসিরা ভেবেছিল আক্রমণ আসবে ফ্রান্স জার্মানি সীমান্তের রণরেখা ম্যাগিনোট লাইনের ওপর অথবা বেলজিয়ামের ভিতর দিয়ে আমুর হয়ে। তারা ভেবেছিল জার্মানির প্যানজার বাহিনী আরদেনের জঙ্গল ভেদ করে আসতে পারবে না।
১৪ই মে নেদারল্যান্ডের পতন ঘটলো। রাণী উইলহেলমিনা লন্ডনে নির্বাসিত সরকারের দপ্তর বসালেন।
বেলজিয়ামের রণরেখা পীল লাইনের পতন হবার পর মিত্রবাহিনী অ্যান্টওয়ার্প নামুর লাইনে থেকে লড়ছিল কিন্ত ১৪ই মে আরদেন থেকে জার্মান বাহিনী বেরিয়ে এসে প্রবল বেগে এগোতে থাকায় তাদের ফ্রান্সে ডেকে নেয়া হলো।
ফ্রান্সে দিশেহারা মিত্র সেনাদের দুভাগ করে ঘিরে ফেলল শত্রু। একদল আটকা পড়ল ডানকার্কে ।ইউরোপ থেকে ফরাসি ও BEF [british expiditionary force] সেনা প্রত্যাহারের একমাত্র বন্দর তখন ডানকার্ক। জার্মানরা পৌছাঁবার আগে তড়িঘড়ি পশ্চাদপসরণ শুরু হলো। ২৬শে মে থেকে ৪ঠা জুন ব্রিটিশ বিমানবাহিনীর ছত্রছায়ায় ইংলিশ চ্যানেল পাড়ি দিয়ে ইতিহাসের বৃহত্তম সেনা অপসারণের কাজ শেষ হলো ।তবে ফেলে আসতে হলো বেশীরভাগ যন্ত্রাদি। এরমাঝে ২৭শে মে বেলজিয়ামের পতন হলো।
৫ই জুন জার্মানি somme থেকে নতুন করে আক্রমণ শুরু করল। ৯ই জুন aisne এর পতন ঘটল । মাগিনোট রেখা ফেলে রেখে তারা সুইস সীমান্তের দিকে চলে গেল।
১০ই জুন ইতালিও যুদ্ধ ঘোষণা করল। তবে তারা আক্রমণ শুরু করে ২০শে জুন থেকে।
ফরাসি সরকার প্রথমে তুর ও পরে বোর্দোতে সরে গেল।
১৪ই জুন প্যারিসের পতন ঘটল।
১৬ই জুন প্রধানমন্ত্রী রেনো পদত্যাগ করলেন ও তার বদলে এলেন প্রথম বিশ্বযুদ্ধের নায়ক পেত্যাঁ।
২২শে জুন জার্মান-ফরাসি এবং ২৪শে জুন জার্মান-ইতালীয় শান্তিচুক্তি স্বাক্ষরিত হয়।
এদিকে শার্ল দো গল লন্ডন থেকে ফরাসিদের প্রতি প্রতিরোধের আবেদন জানাতে থাকেন। অল্প কিছু ফরাসি উপনিবেশ তাতে যোগদান করে।
ফ্রান্সের বেশিরভাগ এলাকা জার্মানি নিয়ে নেয় ।অল্প কিছু জায়গা জুড়ে পেঁত্যা একটি নিরপেক্ষ কিন্তু জার্মানির প্রভাবাধীন সরকার গঠন করেন। এটি ভিশি ফ্রান্স নামে পরিচিত হয়।
ফরাসি নৌ ও বিমান বাহিনীর হাতবদল না হলেও তাদের নিরপেক্ষ রাখা হয়।
কিন্তু ফরাসি নৌ বহর একসময় জার্মানির হাতে চলে যেতে পারে এই আশঙ্কায় ৩রা জুলাই ব্রিটেন নামমাত্র বাধায় ব্রিটিশ নিয়ন্ত্রাধহীন বন্দরে থাকা জাহাজগুলি দখল করে নিল। তবে আলজেরীয় বন্দরের জাহাজগুলি বাধা দিল ও গোলাগুলি হলো। ফলে পরদিন পেত্যাঁর সরকার ব্রিটেনের সাথে সম্পর্কচ্ছেদ করল।
বাংলাদেশ ক্ষুদ্র ও কুটির শিল্প কর্পোরেশন

বাংলাদেশ ক্ষুদ্র ও কুটির শিল্প কর্পোরেশন (বিসিক) বাংলাদেশ সরকারের শিল্প মন্ত্রণালয়ের আওতাধীন একটি স্বায়ত্তশাসিত প্রতিষ্ঠান যা বাংলাদেশে ক্ষুদ্র ও কুটির শিল্প বিকাশের লক্ষ্যে কাজ করে থাকে। ১৯৫৭ সালে সংসদীয় আইনের অধ্যাদেশ বলে এটি প্রতিষ্ঠিত হয়। বাংলাদেশ স্বাধীন হওয়ার পূর্বে এর নাম ছিল "পূর্ব পাকিস্তান ক্ষুদ্র ও কুটির শিল্প করপোরেশন"।
১৯৫৭ সালে তৎকালীন যুক্তফ্রন্ট সরকারের শিল্প ও বাণিজ্য মন্ত্রী ক্ষুদ্র ও কুটির শিল্প করপোরেশন নামে একটি সরকারি প্রতিষ্ঠান গঠনের লক্ষ্যে তদানীন্তন গণপরিষদে বিল উত্থাপন করেন। একই বছরের ৩০ মে পূর্ব পাকিস্তান ক্ষুদ্র ও কুটির শিল্প করপোরেশন প্রতিষ্ঠিত হয়, যা স্বাধীনতা উত্তরকালে বাংলাদেশ ক্ষুদ্র ও কুটির শিল্প কর্পোরাশোন (বিসিক) নাম ধারণ করে। বিসিক বেসরকারি খাতে ক্ষুদ্র কুটির ও গ্রামীণ শিল্পের উন্নয়ন ও বিকাশের দায়িত্বে নিয়োজিত সরকারি প্রতিষ্ঠান হিসেবে মুখ্য ভূমিকা পালন করে আসছে। একই সঙ্গে ক্ষুদ্র ও কুটির খাতের পোষক কর্তৃপক্ষ হিসাবেও দায়িত্ব পালন করছে।
বাংলাদেশ সরকার কর্তৃক নিয়োগকৃত অতিরিক্ত সচিব পদমর্যাদার একজন কর্মকর্তা বিসিকের চেয়ারম্যান হিসেবে দায়িত্ব পালন করে থাকেন। পরিচালক পর্ষদের অপর ছয়জন সদস্যও সরকারের যুগ্ম সচিব পদমর্যাদার কর্মকর্তা যারা পরিচালক হিসেবে দায়িত্ব পালন করেন। পরিচালক পর্ষদের সহযোগিতা ও প্রশাসনিক বিষয় তদারকীর জন্য সচিব হিসেবে দায়িত্ব পালন করে থাকেন সরকারের উপসচিব পদমর্যাদার একজন কর্মকর্তা।
বিসিকের প্রধান কার্যালয় ১৩৭/১৩৮ মতিঝিল বা/এ ঢাকায় অবস্থিত ছিলো। পরবর্তীতে তা তেজগাঁও শিল্প এলাকায় স্থানান্তরিত হয়। প্রধান কার্যালয়ের বর্তমান ঠিকানা: ৩৯৮, তেজগাঁও শিল্প এলাকা, ঢাকা-১২০৮। বিসিক প্রধান কার্যালয়ে মোট ১০(দশ) টি বিভাগ রয়েছে। বিভাগগুলো হলো প্রশাসন, হিসাব ও অর্থ, ব্যবস্থাপনা তথ্য পদ্ধতি, শিল্প উন্নয়ন ও সম্প্রসারণ, পরিকল্পনা, প্রকল্প, প্রযুক্তি, পুরকৌশল ও নিরীক্ষা বিভাগ। বিভাগের প্রধান হিসেবে মহাব্যবস্থাপক পর্যায়ের এক জন কর্মকর্তা দায়িত্ব পালন করে থাকেন।
ঢাকা, চট্টগ্রাম, রাজশাহী ও খুলনা বিভাগীয় শহরে বিসিকের ৪ (চার) টি আঞ্চলিক কার্যালয় রয়েছে। এগুলোর প্রধান হচ্ছেন মহাব্যবস্থাপক সমপর্যায়ের আঞ্চলিক পরিচালক যিনি অধীনস্থ জেলা সমূহের কার্যক্রম পরিচালনা ও তদারকি করে থাকেন।
প্রতিটি জেলায় ১ টি করে বিসিক জেলা কার্যালয় রয়েছে।
বিসিক ক্ষুদ্র শিল্পে মধ্যমেয়াদী এবং দীর্ঘমেয়াদী ঋণ প্রদান করে থাকে। এই ঋণ কার্যক্রম সরাসরি অথবা বাণিজ্যিক ব্যাংকের মাধ্যমে পরিচালনা করা হয়। ঢাকায় বিসিক-এর প্রধান কার্যালয় ছাড়াও সারা দেশে ৪টি আঞ্চলিক অফিস এবং ৬৪ টি জেলা অফিসের মাধ্যমে তাদের কার্যক্রম পরিচালনা করে থাকে।এছাড়াও সারাদেশে বিসিকের ৭৬টি শিল্প সহায়ক কেন্দ্র রয়েছে। এছাড়া আয়োডিনযুক্ত লবণ আইন এবং জাতীয় লবণনীতি অনুযায়ী শিল্প মন্ত্রণালয়ের দিকনির্দেশনায় বিসিক লবণ শিল্পের পৃষ্ঠপোষক হিসেবে দায়িত্ব পালন আসছে। কক্সবাজারে অবস্থিত বিসিকের লবণ শিল্পের উন্নয়ন কর্মসূচি কার্যালয়ের আওতাধীন ১২টি লবণ কেন্দ্রের মাধ্যমে কক্সবাজার জেলার বিভিন্ন উপজেলায় এবং চট্টগ্রামের বাঁশখালীতে লবণ চাষে সার্বিক সহায়তা প্রদান এবং নিয়মিতভাবে লবণ উৎপাদন ও মজুদ সংক্রান্ত তথ্য সংগ্রহ করে থাকে। পাশাপাশি বিসিক ১৯৯০ সাল হতে দেশের লবণ প্রক্রিয়াজাতকরণ মিলসমূহকে ৮টি লবণ জোনে ভাগ করে মিলসমূহে শিল্প ও ভোজ্য লবণ নিবন্ধন, আয়োডিনযুক্ত লবণ উৎপাদনে লবণ মিলগুলোতে কারিগরি সহায়তা, মান নিয়ন্ত্রণমূলক কার্যক্রম এবং আয়োডিনযুক্ত লবণ ব্যবহারে জনসচেতনতা বৃদ্ধিসহ সার্বিক কার্যক্রম পরিচালনা করে আসছে।